text:
१६ जुलाई २०१९. मैथिली जिन्दाबाद!!
एखन सामाजिक संजाल मे दिल्लीक उपमुख्यमंत्री मनीष शिशोदिया द्वारा कयल गेल घोषणा जे पंजाबी व ऊर्दू भाषा जेकाँ मैथिली सेहो दिल्लीक सरकारी विद्यालय मे ऐच्छिक विषयक रूप मे पढायल जायत तेकर चर्चा खूब जोर-शोर सँ चलि रहल अछि। मैथिली भाषा-साहित्यक पृष्ठपोषक लोकनि मे ई खबरि बहुत पैघ रोमांच उत्पन्न कएने अछि। मैथिली लेखक संघ केर महासचिव विनोद कुमार झा एहि निर्णय केर स्वागत करैत मैथिली भोजपुरी अकादमी आ एकर कार्यकारी मुखिया यानि उपाध्यक्ष नीरज पाठक सहित दिल्ली सरकार प्रति आभार केर शब्द रखैत एकरा क्रान्तिकारी महत्वक निर्णय बतौलनि अछि। ओ मैथिलीभाषाभाषी केँ एहि तरहें पठन-पाठन मे निज मातृभाषा लेल अधिकार भेटबाक बात केँ बहुत दूरगामी निर्णय बतौलनि अछि। जाहि अधिकार लेल देशक कतेको आन भाषा एखनहुँ लालायित अछि ताहि ठाम दिल्ली मे प्रवासक क्षेत्र मे रहनिहार लाखों मैथिलीभाषाभाषीक बच्चा केँ अधिकार देबाक बात बहुत पैघ महत्वक होयबाक बात ओ कहलनि अछि। तहिना मैथिली मंचक चर्चित उद्घोषक किसलय कृष्ण सेहो एहि महत्वपूर्ण कार्य लेल अकादमी, दिल्ली सरकार आ विशेष रूप सँ उपाध्यक्ष पाठक केँ धन्यवाद दैत आभार सेहो प्रकट कयलनि अछि। ओ कहलनि अछि जे ई पहिल बेर भेल जे अपन एक दशकक इतिहास मे अकादमी द्वारा बहुत उच्च महत्वक निर्णय लैत मैथिलीभाषाभाषी केँ उपहार देल गेल अछि। एहि लेल ओ अकादमीक पूर्वक क्रियाकलाप केर शिथिलता आ औपचारिकता पर व्यंग्य प्रहार सेहो कयलनि अछि, संगहि वर्तमान उपाध्यक्ष नीरज पाठकक सक्रियता मे अकादमी द्वारा विगत किछेक समय मे कतेको रास महत्वपूर्ण डेग उठेबाक सन्दर्भ दैत वर्तमान निर्णय काफी दूरगामी आ सकारात्मक होयबाक बात कहलनि अछि।
एम्हर मैथिल जनमानस मे जेना सामान्य तौर पर देखल जाइत छैक जे केहनो उपलब्धिक संग मेक्चोबाजी करब नहि छोड़त, तहिना किछेक मैथिली जगत् केर चर्चित चेहरा मेक्चोबाजीक क्रम केँ सेहो निरन्तरता मे रखलनि अछि। हुनका लोकनिक हिसाब सँ ई केवल दिल्ली विधानसभा चुनाव सँ पहिने मैथिलीभाषाभाषी लेल एकटा लौलीपप – लोकलुभावन घोषणा मात्र थिक। विचित्र टिप्पणी दैत कियो लिखलनि अछि जे ‘कन्हा कुकुर माँड़हि तिरपित’, यानि मैथिलीभाषाभाषी बड़ा छुद्र स्वभावक होइत छथि, बस एहि घोषणा मे बहि जेता ताहि तरहक घोषणा कय दिल्ली सरकार द्वारा हुनका लोकनिक वोट ध्रुवीकरण करबाक एकटा जाल बिछेबाक मनसाय ओ लोकनि रखलनि अछि। हुनका कतेको लोक ईहो बुझेलखिन जे जतय किछु नहि ओतय एतबो बात बड पैघ महत्वक भेल। खैर, ई सब त मिथिलाक लोकक सौभाग्य-भाग्य थिक, ओ लोकनि भोजन पेट मे गेलाक बाद बरद जेकाँ आपस मे सींग लड़ेबाक खेल नहि खेलाइथ ई कहियो संभव भेल जे एहि प्रसंग मे होयत! ई सब चलिते रहत।
सर्वाधिक गम्भीर आ परिस्थितिक अनुकूल विचार रखलनि अछि हालहि पुनर्निर्वाचित अखिल भारतीय मिथिला संघक अध्यक्ष विजय चन्द्र झा – ओ लिखलनि अछि “अखिल भारतीय मिथिला संघक प्रयास सँ दिल्ली मे तत्कालीन मुख्यमंत्री श्रीमती शीला दीक्षित द्वारा बनाओल गेल मैथिली अकादमी के उपाध्यक्ष चिरंजीवी नीरज पाठक, एकर सदस्य श्री कैलाश मिश्र के संग प्रतिनिधि मंडल के सामने दिल्ली सरकारक उपमुख्यमंत्री माननीय श्री मनीष शिसोदिया जी दिल्ली के स्कूल मे मैथिली के पढौनी सुरुह करता एहि लेल अखिल भारतीय मिथिला संघक पुरा परिवार दिशि सँ उपमुख्यमंत्री जी आ मैथिली अकादमी केर प्रतिनिधि मंडल सभ सदस्य के हार्दिक बधाई आ शुभकामना। ई बहुत पुरान मांग अहाँ सभहक ऐच्छिक बिषय के रुप मे मानल गेल। एहि मे सरकार के बहुत किछु केनाई छैक। आब अछि परीक्षा दिल्ली मे रहनिहार मैथिल भाइ लोकनिक जे अपना अपना बच्चा सभ के मैथिली के ऐच्छिक बिषय राखि पढौनी करक प्रेरणा दियैक। पुनः प्रतिनिधि मंडल के बधाई।
जय मिथिला जय मैथिली।”
सच मे, दिल्ली मे रहनिहार होइथ किंवा मूल भूमि मिथिला (बिहार) मे रहनिहार वा नेपालक मिथिलाक्षेत्र केर मैथिलीभाषाभाषी कियैक नहि होइथ – मैथिली विषयक पढौनी जतय उपलब्ध अछियो ताहि ठाम अपनहि भाषा पढाई करय सँ कतराइत छथि। हुनका सब केँ होइत छन्हि जे मैथिली त घरक भाषा थिक, ई त ओहिना अबैत अछि, स्कूल मे पढबाके अछि त आर-आर भाषा पढिकय वीरता देखाबी। यथार्थतः मातृभाषा पढबाक-बुझबाक आ ताहि मे महारत हासिल करबाक शैक्षणिक महत्व सँ बिल्कुल अनभिज्ञ ई भाषाभाषी अपनहि मधुर आ प्राचीन भाषा मैथिलीक बड पैघ शत्रु सेहो बनि गेल छथि। घर मे अपन धियापुता सँ पर्यन्त गैर-मैथिली भाषा मे बाजिकय वीरता आ शौर्य धारण करबाक जिनका मे भ्रान्ति होइछ, तिनका लेल दिल्ली जेहेन महत्वपूर्ण राज्य आ राष्ट्रीय राजधानी क्षेत्र मे मैथिलीक पढाई कतेक महत्वपूर्ण होयत एहि दिशि लक्षित धारणा रखैत सम्माननीय अभिभावक आ मैथिली-मिथिला क्षेत्र मे कतेको दशक कार्य करबाक अनुभवी व्यक्तित्व बड़ा गहींर बात लिखलनि अछि – “आब अछि परीक्षा दिल्ली मे रहनिहार मैथिल भाइ लोकनिक जे अपना बच्चा सभ केँ ऐच्छिक विषय राखि मैथिली पढौनी करबाक प्रेरणा देता।”
पूर्वहु मे उत्तरी दिल्ली नगर निगम द्वारा निगम अन्तर्गतक विद्यालय मे मैथिली पढौनी करेबाक लेल एनसीईआरटी आ अन्य शैक्षणिक निर्देशनालय आदि संग सहकार्य करैत एहि लेल निर्णय कयल गेल छल। मुदा ओ निर्णय एखन धरि कागज आ सरकारी फाइल टा मे सीमित रहबाक नियति स्पष्टे अछि। जखन कि मैथिली भाषा केर पढाई आब कतेक लाभदायी छैक जे लोक एहि सँ संघ लोक सेवा आयोग केर महत्वपूर्ण परीक्षा तक पास करैत आईएएस तक बनि सकैत अछि, परञ्च मैथिलीभाषाभाषी केँ त आब टका कमेबाक ततेक जल्दबाजी छन्हि जे लोकसेवा आयोग लेल के मैथिली पढाबय गेल बच्चा केँ… घरहु केर व्यवहार गैर-मैथिली मे भेले सँ सम्मानित अनुभव करैत छथि ई लोकनि। तथापि, सरकार केर ई निर्णय त आखिर संविधानक अधिकार देबाक लेल भेल अछि। आब अहाँ केँ चाही या नहि चाही से अहाँ पर अछि।
हरिः हरः!!


c: text/html

text:
आभा ।
# पौराणिक समाजक विवाह
हिन्दु धर्म में विवाह के सोलह संस्कार में सं एक मानल गेल छैक। हिन्दु धर्म में विवाह के आठ प्रकार कहल गेल छैक। ब्रह्म,दैव,आर्ष,प्राजापत्य,आसुर,गन्धर्व,राक्षस आर निकृष्टतम श्रेणी के पैशाच विवाह। अहि में असुर,राक्षस व पैशाच विवाह के नीक नहिं मानल गेल छैक। शेष पांच के धर्म के अनुकूल मानल गेल छैक। हिन्दु विवाह में पति आर पत्नी के बीच शारीरिक संबंध सं बेसी आत्मिक संबंध होइत छैक । पौराणिक समय में अहि आठ प्रकार सं होइत छल विवाह-
ब्रह्म विवाह– अहि विवाह में कन्या के पिता अपन पुत्री लेल एक सुयोग्य वर के चुनाव करैत छैक। अपन सामर्थ्य के अनुसार अपन पुत्री के आभूषण आर वस्त्रादि दैत छल आर अपन कन्या के दान करैत छल। आजुक माता-पिता द्वारा तय विवाह ब्रह्म विवाह के रूप मानल जा सकैत छैक।
दैव विवाह- यज्ञ कर्म में वेद मंत्र के उच्चारण के कार्य करि रहल ऋत्विज के वर के रूप में चुनैत आर हुनका आभूषण आदि सं सुसज्जित करैत कन्या समर्पित केनाइ ‘दैव विवाह ‘होइत छल। पौराणिक काल में यज्ञ करेनाइ ब्राह्मण के काज होइत छल। दैव विवाह ब्रह्म विवाह सं मिलैत-जुलैत अछि।
आर्ष विवाह- ब्रह्म आर दैव विवाह में वर के पूजैत आभूषण भेंट कैल जाइत छैक मुदा एकर विपरीत आर्ष विवाह में कन्या पक्ष वर सं भेंट स्वरूप गाय-बैल ग्रहण करैत छल। वर पक्ष सं धन या अन्य वस्तु के स्वीकार करैत कन्या के अर्पित करै के प्रथा एखनो प्रचलित छैक। ऐकरा आधुनिक आर्ष विवाह कहल जाइत छैक।
प्राजापत्य विवाह- कन्या के सहमति के बिना हुनकर विवाह अभिजात्य वर्ग के वर सं करनाइ ‘प्राजापत्य विवाह ‘कहल जाइत छैक। एकरा ब्रह्म विवाह के कम विस्तृत रूप सेहो मानल जाइत छैक। ब्रह्म विवाह के आदर्श पिता के दिस सं सात पीढ़ी आर माता के दिस सं पांच पीढ़ी तक विवाह संबंध नहिं बनबै के रहल अछि। मुदा प्राजापत्य विवाह में पिता दिस सं पांच आर माता दिस सं तीन पीढ़ी तक विवाह संबंध नहिं राखल जाइत छैक।
आसुर विवाह- दैव विवाह में वर पक्ष के धन-आभूषण देल जाइत छैक,ऐकर विपरीत अहि विवाह में वर के द्वारा कन्या पक्ष व ओकर संबंधी के यथाशक्ति धन देब पड़ैत छैक। वर्तमान समय में एखनो किछ भाग में लालच में पड़ि पिता अपन कन्या के विवाह जबरदस्ती कोनो लड़का सं करा दैत छैक। ई विवाह असुर विवाह के श्रेणी में शामिल होइत छैक।
पौराणिक मान्यता के अनुसार मार्गशीर्ष (अगहन)मास के शुक्ल पक्ष के पंचमी क रामजी आर सीताजी के स्वयंवर भेल रहेन। विवाह पंचमी पर्व के मिथिलांचल आर नेपाल में बड्ड उत्साह आर आस्था सं मनाओल जाइत छैक। भगवान राम आर सीताजी के विवाह स्वयंवर के शर्त पूरा केला पर भेल रहेन।
भारतीय संस्कृति में प्राचीन वैदिक काल सं नारी के स्थान सम्माननीय रहल अछि आर कहल जाइत छैक कि यत्र नार्यस्तु पूज्यन्ते रमन्ते तत्र देवताः। यत्रेतास्तु न पूज्यन्ते सरवास्त्रफलाः क्रियाः।।अर्थात जाहि कुल में स्त्री के पूजा होइत छैक,ओहि कुल पर देवता प्रसन्न होइत छथिन आर जाहि कुल में स्त्री के पूजा,वस्त्र,भूषण तथा मधुर वचन आदि द्वारा सत्कार नहिं होइत छैक,ओहि में सब कर्म निष्फल होइत छैक। वैदिक काल में परिवार के सब नारी शिक्षा ग्रहण करै के अलावा पति के संग यज्ञ सम्पादन सेहो करैत छलीह। मां दुर्गा आर मां काली कतेको दैत्य के संहार केलेन जिनकर वध स्वयं देवता सेहो नहिं करि सकलाह।
सदियों सं भारतीय समाज में नारी के अत्यंत महत्वपूर्ण भूमिका रहल अछि। ओकरे बलबूता पर भारतीय समाज ठाढ़ अछि। नारी अपन भिन्न-भिन्न रूप में महत्वपूर्ण भूमिका निभेने छैथ। चाहे ओ सीताजी होइथ,झांसी के रानी,इन्दिरा गांधी या सरोजिनी नायडू होइत।
आभा झा
गाजियाबाद

robotstxt: allowed

filter: keep


text:
प्रिय मिथिला बंधूगण आय हम अपने सभक बिच ओय प्रसिद्ध गाम (बनगाँव) जिला - सहरसा के चर्चा करे चाहे छी ! जै गाम में बाबा लक्ष्मीनाथ गोसाई (बाबाजी) केँ विभुतिपाद के रश्मि विकसित भेल छलैन ! आयो ओय गाम काँ बाबाजीक गाम कहल जैत अछि ! बनगाँव में बाबा अपन विराट कुटिया में आयो विराजमान छलाह ! मिथिलाक इ प्रसिद्ध गाम - बनगाँव, सहरसा जिला (मुख्यालय) सँ ८ की.मी पश्चिम में स्थित अछि ! बाबा लक्ष्मीनाथ गोसाई (बाबाजीक) महिमासँ सिचल एय गाम में दिन दूना, रैत चौगुना प्रगति भोs रहल अछि ! इ गाम एक सँ बढ़ीकेँ एक आईआईटी, आईएएस, आईपीएस, अधिकारी मिथिलाकेँ प्रदान केना छले ! दार्शनिक स्थल में जते एय गाम के "बाबाजी कुटी" प्रसिद्ध अछि, ओते गाम में विराजमान एक सँ बैढ़केँ एक विराट मंदिर सभ गामवासी के श्रद्धा काँ अपन-आप में पिरोना छैन ! बनगाँव गाममें बाबाजी कुटी पर बाबा लक्ष्मीनाथक विराट मंदिर के संग अनेको विशाल मंदिर मौजूद अछि ! जेना की ठकुरवाड़ी, श्री कृष्ण मंदिर, महादेव - पार्वती मंदिर, हनुमान मंदिर .......बाबाजी कुटीसँ कनि पुरव गेला पर माँ बिष्हरा मंदिर, बिष्हरा मंदिरसँ उत्तर दिसा में गेला पर माँ भगवती आर माँ काली के विराट मंदिर छैन ! ओय सँ आगा पुरव दिसा में (चौक) पर माँ सरस्वती विराजमान छली ! अई प्रकारे यदि देखल जायतँ पुरे बनगाँव गाम एक धर्म-स्थल के समान अछि ! हम सभ मिथिलावासी बाबा लक्ष्मीनाथ गोसाई (बाबाजीसँ) निक जेका परिचित छी ! औजस्कल (पहलवानी) युग में परिब्राजक बाबा लक्ष्मीनाथ बनगाँव गाममें पधारने रहथिन ! हुनकर गठित स्वास्थ्य देखकेँ की युवक की बुजुर्ग सभ हर्ष पूर्वक हुनकर बनगाँव गाम में स्वागत केलखिन ! स्वागत एय हेतु नै केना रहथिन की ओ (बाबा) महान साधू या योगी रहथिन स्वागत के पछा सभ ग्रामीण काँ अथाह विश्वास रहैन की यदि हुनका निक जेका खिलेल - पिलेल जेतैन तँ एक दिन ओ निक पहलवान बनता ! बाबा बहुत जल्दी सभ गामवासी के संग हिल - मिल गेलैथ ! बाबा चिक्कादरबर (कब्बडी), खोरी, चिक्का छुर-छुर देहाती खेलक निक खेलाड़ी मानल जैत रहैथ ! ओय समय बनगाँव गाम में दूध - दहीकेँ बाहुल्य छल ! एक धनी-मनी सज्जन हुनका दूध पिबई के लेल एक निक गो (गाय) द् देलखिन ! ओ सज्जन छलाह स्वर्गीय श्री कारी खाँ ! बाबा के लेल सभ गामवासी ठाकुरवाड़ी के प्रांगन में एक पर्ण कुटी बनेलैथ जे आयो आस्था आर धर्म स्थल के तौर पर प्रख्यात अछि ! बाबा ओनातँ परसरमा के रहिवासी रहैथ मुदा बेसी काल ओ बनगाँववे में रहैत रहैथ ! कारण बनगाँव के लोक बहुत सीधा - साधा आर महात्मा सभ में श्रद्धा राखे वला रहथिन ! बनगाँववे में हुनका "विभुतिपाद" के रश्मि विकसित भेलैन ! बनगाँववे में लगभग १८१९ ईo सँ बाबा ब्रजभाषा आर मैथिली में कविता लिखब सुरु केना छलाह जे आयो हमरा सभ के बिच गीतावलीकेँ रूप में मौजूद अछि ! बाबा द्वारा लिखल दोहा, चौपाई आर गीत अपने गीतावली में देख सकैत छलो ! बाबा योगी के अद्दभुत अवतार रहथिन ! आयो बनगाँव गाम में बाबा के कुतियाँ में रोगी आर बन्ध्याओ के ताँता देखल जे सकैत अछि ! लोग हुनकर मंदिर सँ प्राप्त नीर सँ लाभ उठबैत छैथ ! बाबा यथासाध्य सबहक दुःख दूर करै छथिन ! हम सब बनगाँव वासी के ह्रदय में बाबा आयो बसल छैथ ! संगे ओई पवित्र बाबा के भूमि में जन्म लकेँ हम सब ग्रामवासी अपना आपकेँ गर्वान्वित महसूस करैत छलो ! प्रेम सँ कहू जाय बाबा लक्ष्मीनाथ, जाय बाबाजी .........................
जखन बाबा लक्ष्मीनाथ गोसाई (बाबाजीकेँ) चर्चा अपने लोकेन के बिच केना छी तँ हुनका द्वारा रचित एक वंदना सेहो प्रस्तुत करे चाहब ...........
~~~~ * गुरु वन्दना *~~~~
प्रथम देव गुरु देव जगत में, और न दूजो देवा !
गुरु पूजे सब देवन पूजे, गुरु सेवा सब सेवा !!ध्रुब!!
गुरु ईष्ट गुरु मन्त्र देवता, गुरु सकल उपचारा !
गुरु मन्त्र गुरु तंत्र गुरु हैं, गुरु सकल संसार !!१!!
गुरु आवाहन ध्यान गुरु हैं, गुरु पंच विधि पूजा !
गुरु पद हव्य कव्य गुरु पावक, सकल वेद गुरु दूजा !!२!!
गुरु होता गुरु याग महायशु, गुरु भागवत ईशा !
गुरु ब्रह्मा गुरु विष्णु सदाशिव, इन्द्र वरुण दिग्धिषा !!३!!
विनु गुरु जप तप दान व्यर्थ ब्रत, तीरथ फल नहिं दाता !
लक्ष्मीपति' नहिं सिद्ध गुरु विनु, वृथा जीव जग जाता !!४!!
जय मैथिली, जय मिथिला, जय बाबा लक्ष्मीनाथ (बाबाजी)
जितमोहन झा (जितू)
बाबूजीक नाम: श्री बैद्यनाथ झा
ज्येष्ठभ्राता: श्री पिताम्बर झा (पिंटू)
ग्राम/पोस्ट-बनगाँव, पूबाइ टोला (खौंआरे)
जिला - सहरसा (बिहार), पिन - ८५२२१२


text:
इंडियन रेड कांग्रेस क 70म अधिवेशन गांधी मैदान मे चलि रहल अछि। एकरा ल कए स्थानीय इंजीनियर मे सेहो उत्साह क माहौल अछि। ककरो लेल आइआरसी मे भाग लेबाक पहिल मौका अछि तो ककरो लेल राज्य मे आइआरसी मे भाग लेबाक पहिल मौका। एकटा गप सब लेल समान रहल जे सबहक लेल आइआरसी क 70म अधिकवेशन अपन राज्य मे आयोजित भेनाई गर्वक गप अछि। स्थानीय किछु इंजीनियर स गप केलथि समदिया यशवंत कुमार
प्रेम नाथ- हम त पहिल बेर इंडियन रोड कांग्रेस मे भाग ल रहल छी। हमरा लेल इ वाकई बेहतर मौका अछि। सच कहू त एहि तरहक अधिवेशन मे भाग लेलाह क बाद इंजीनियर कए अपना कए अपग्रेड करबाक मौका भेटैत छैक।
संजय शर्मा- हमरा पहिल बेर कोनो आइआरसी मे भाग लेबाक मौका भेटल अछि। हम सब अपना कए अपग्रेड करबा लेल एकरा एकटा बेहतर मौका मानि रहल छी। एतबे नहि बिहार क तमाम सिविल इंजीनियर क दिस स आरसीडी क इंजीनियर कए एहि स काफी लाभ भेटत।
सूर्यकांत- हम पिछला साल कोलकाता मे आइआरसी मे भग लेने रही, मुदा एतेक पैघ स्तर पर ओहि ठाम आयोजन नहि भेल छल। ओहि ठाम त मात्र 97टा कंपनी आयल छल, मुदा एहि ठाम त एक सौ स बेसी कंपनी आयल अछि।
अभय कुमार- एतबा इंजीनियरक लेल एहि ठाम एतबा नीक व्यवस्था कहियो नहि भेल छल। एहि मे केवल देश क नहि, देश क बाहर क सेहो कईटा कंपनी आयल अछि। एहि स बिहार क ब्रांडिंग मे सेहो काफी सपोर्ट भेटत। कंस्ट्रक्शन वर्क कए बल भेटत।
नीतू मनी- बिहार क बदलाव कए लोक कए देखबाक मौका भेटल अछि। नीक छै जे बिहार मे सबसे बेसी तेजी स निर्माण कार्य चलि रहल अछि, तखन लोक कए एडवांस्ड टेक्नोलॉजी स रू-ब-रू हेबाक अवसर भेटत।
अरविंद वर्मा- नव पीढ़ी क लोक कए एहि स सबस बेसी लाभ भेटत। खास क रिमोट एरिया मे काज करनिहार ओहन इंजीनियर्स, जे अपन व्यस्तता क कारण एहि तरह क कांग्रेस मे भाग नहि ल सकैत छथि। हुनका लेल इ बेहतर अवसर अछि। सेफ्टी स लकए क्वालिटी वर्क पर फोकस हेबाक मौका भेटत।


text:
मिथिलाक अद्भुत पर्व जुड़-शीतल 14 अप्रैल कए
आशीष झा
मिथिला क प्रकृतिपूजक संस्कृति क अद्भुत पर्व अछि जुड़-शीतल। एहि पर्व क संबंध मे अयोध्या प्रसाद ‘बहार’ अपन पुस्तक रियाज-ए-तिरहुत मे किछु एहने वाक्य लिखने छथि। मुदा ग्लोवल वार्मिंग क एहि दौर मे एहि पर्व क वैज्ञानिक उपयोगिता आ सार्थकता बढि गेल अछि। हम पश्चिम देश क नकल करैत अर्थ आवर क नाम पर ओहि जगह क बत्ती सेहो बंद करि दैत छी, जतए बिजली कखनो-कताल अबैत अछि। की पश्चिम समाज कखनो भनसाघर स निकलैत ऊर्जा पर गौर करैत अछि। की ओ कखनो भनसा घर कए आराम देबाक कोशिश करैत अछि। नहि। मुदा मिथिला मे एकटा पुरान परंपरा अछि जे हमरा एहन करबाक प्रेरणा दैत अछि। जुड-शीतल मिथिला क एकटा एहने लोकपर्व थीक।
आइ बहुत लोक एहि पर्व क संबंध मे नहि जानैत अछि, मिथिला मे सेहो इ पर्व सिमटैत जा रहल अछि। अखबार आ पत्रिका मे सेहो एहि पर्व क संबंध मे कोनो जानकारी नहि अछि। हुनकर सेहो मजबूरी अछि। जुड-शीतल कोनो ब्रांड नहि बनि सकल अछि। इ पर्व न कोनो पैघ नेता मना रहल अछि आ न कोनो कलाकार या खिलाड़ी। फेर कोनो लिखल या देखाउल जाएत। एहन मे एहि पर्व क बारे मे बतेबा लेल नहि त अखबार मे जगह अछि आ नहि चैनल मे समय। मुदा एहि पर्व क रोचकता आ वैज्ञानिकता एकरा मरबा स बचेने अछि। अगर एहि पर्व कए मिथिलाक आन पर्व जेनां छठि आ सामा जेकां प्रचारित कैल जाए, त एहि अद्भूत पर्व पर पूरा विश्व आकर्षित भ सकैत अछि। मूलरूप स इ पर्व सूचिता अर्थात साफ-सफाई स संबंध रखैत अछि, मुदा एकर मुख्य कारक ग्लोवल वार्मिन स बचब अछि। दू दिवसीय एहि पर्व क पहिल दिन सतुआइन आ दोसर दिन कए धुरखेल कहल जाइत अछि।
सतुआइन (14 अप्रैल) : जेनाकि नाम स पता चलैत अछि जे एकर संबंध सत्तू स अछि। सतुआइन क दिन लोक सत्तू आ बेसन स बनल व्यंजन ग्रहण करैत छथि। एकर पाछु तर्क इ देल जाइत अछि जे सतुआइन क अगिला दिन चूंकि चूल्हा नहि जरैत अछि, ताहि लेल सतुआइन क दिन बनल भोजन लोक अगिला दिन सेहो खाइत अछि। एहन मे सत्तू आ बेसन क व्यंजन कए गर्मी क मौसम मे खराब हेबाक आशंका कम होइत अछि। ताहि लेल एकर प्रयोग कैल जाइत अछि। सतुआइन दिन भोर मे जेठ (घर मे सबस पैघ) छोट क माथ पर एक चूडूक पाइन रखैत अछि, माना जाइत अछि जे एहन करबा स पूरा गर्मी क मौसम मे माथ ठंडा रहैत अछि। सतुआइन क दिन गाछ मे पाइन देब अनिवार्य होइत अछि। छोट स ल कए पैघ तक। उच्च स ल कए नीच तक। एक लोटा स ल कए एक बालटी तक पाइन सब कोनो न कोनो गाछ मे जरूर दैत अछि। ओना अनिवार्यता कायम करबा लेल एहि काज कए पुण्य स जोडि देल गेल अछि आ कहल जाइत अछि जे एहि दिन गाछ मे जल डालला स पुण्य होइत अछि।
धुलखेल (15 अप्रैल) : मिथिला मे एहि दिनक बड महत्व अछि। साल मे इ एक दिन एहन अछि जहिया चूल्हाक मरम्मत होइत अछि आ ओकर कोनो प्रकारक प्रयोग नहि कैल जाइत अछि। एहि दिन लोक बसिया भोजन करैत अछि आ भोर स ओहि सब स्थान कए विशेष तौर पर सफाई करैत अछि जाहि ठाम पाइन जमा होइत अछि। जेना तालाब, कुआं, मटका, संप, टंकी आदि। परंपरा क अनुसार एहि स्थान क सफाई क दौरान लोक अपना मे विनोदपूर्ण क्रिया करैत अछि। जेना एक-दोसर क ऊपर पाइन फेंक दैत अछि या फेर पोखरी या ईनार स निकलल थाल एक-दोसर पर फेंक देल जाइत अछि। एहि सफाई स जतए पोखरी आ इनार मे नव जल क आगमन होइत अछि ओतहि समाज क सब वर्ग आ जाति क बीच मेल-मिलाप बढैत अछि। छठि जेका जुड-शीतल मे सेहो कोनो जाति या धर्म क बंधन नहि होइत अछि। लोक मिलजुल कए सार्वजनिक आ निजी जलसंग्रहण स्थल क सफाई करैत छथि। थोडे काल त इ पर्व होली जेका भ जाइत अछि फर्क केवल एतबा होइत अछि जे एहि मे पाइन आ थाल मात्र स एक-दोसर कए पोतल जाइत अछि जखन कि होली मे रंगक प्रयोग होइत अछि। शहर मे लोक आब संप, वाटर फिल्टर आ कूलर कए साफ करि एहि पर्व कए मनेबाक नव शुरूआत केलथि अछि। एहि दिन जतए पहिने माटीक चूल्हा क मरम्मत होइत छल, ओतहि आइ लोक गैस चूल्हा क ऑवर व्लाइलिंग करवा लैत छथि। पोखरी स लकए भनसा घर तक क सफाई क बाद लोग बासी (एक दिन पुरान भोजन) भोजन करैत छथि। मिथिला मे दुपहरिया बाद बहुत ठाम आसमान पतंग स भरि जाइत अछि। मिथिला क कईटा शहर आ गाम मे जुड-शीतलक मेला प्रसिद्ध रहल अछि। एहि पर्व कए बचेबाक जरुरत अछि, एकरा पसारबाक जरुरत अछि, किया कि इ समाज कए धर्म आ जाति क बंधन स मुक्त करैत अछि। अगर पश्चिम क सोच स चलबा लेल शपथ ल चुकल छी तखनो हम इ जरूर कहब जे ग्लोवल वार्मिंग स बचबाक अछि त मनाउ जुड़-शीतल।


text:
23 जनवरी 2022 । मैथिली जिन्दाबाद!!
मधुबनी जिला के धकजरी नवटोल गांव सँ माघी कामर यात्रा आरम्भ हेबाक सूचना मैथिली कवि प्रभाकर झा फेसबुक अपडेट मार्फ़त देलनि अछि।
ओ लिखलन्हि अछि,
आइ हम्मर गाम नवटोली, धकजरी राज पंचायतक ४१ गो बम बाबाधाम लेल गाम सँ पैदल चललाह । बाबा बैद्यनाथ बमसबकें रक्षा करथि आ सकुशल बाबा बैद्यनाथकें धाम पहूंचथि । ई सब ३१ जनवरी क’ सुल्तानगंज पहुंचता आ १ फरवरी क’ जल बोझता । बमसब ५ फरवरी क’ बाबा बैद्यनाथकें जलाभिषेक करता ।
यौ बाबा पार लगेबै -२
बमसब चलल दरबार यौ ।
सबटा अहींकें भार यौ ना -२
यौ बाबा——————–
बुझल होयत जे बाबा बैद्यनाथ केर नियमित पूजा अर्चना लेल मैथिल ब्राह्मण अदौकाल सँ अधिकृत छथि, ताहि में जेना मैथिल पंडा लोकनि देवघर में बाबाक ब्रह्म मुहूर्त काल सँ सन्ध्या आरती व शयन आरती धरिक सम्पूर्ण नित्य सेवा करबाक भार वहन करैत छथि, तहिना सावन विशेष के अतिरिक्त अन्य विशेष मास यथा भादव, आश्विन, कार्तिक, माघ आ वैसाख में सेहो विशेष संकल्प सहित मिथिला सँ कमरथुआ लोकनि सुल्तानगंज सँ जल भरि कामर सहित बैद्यनाथधाम तक पैदल यात्रा कयल करैत छथि। बाबा बैद्यनाथ केँ गंगाजल अर्पित करब कामर यात्रा के मुख्य अभीष्ट होइछ। ई परम्परा अदौकाल सँ चलैत आबि रहल अछि। कहल जाइछ जे स्वयं भैरवनाथ बाबा बैद्यनाथ के दूत बनिकय मिथिला आबि अपनहि हाथ सँ बाँस काटि डोम समुदाय सँ कामर के डाली बनबोलनि, कामर बनाय कामरथी ब्राह्मण सँ कामर यात्रा, गंगाजल भरल खजाना लय दुरूह मार्ग नांघि देवघर में बैद्यनाथ केर कामोद लिंग केर पूजा करबाक प्रेरणा देलन्हि। सर्वप्रथम मिथिला के लोक द्वारा ई यात्रा के मार्ग स्वयं कालभैरव केर तीनू रूप काल, बटुक आ आनन्द भैरव संग निर्धारित कयलथि, एहि सन्दर्भ के अनेकों कथा-गाथा आ महात्म्य संग लोकभजन सेहो प्रचलित अछि।
समस्त कामर यात्रा में माघ मास के यात्रा अत्यन्त कठिन होइछ। एहि मास के यात्रा में विधान अनुसार कमरथुआ लोकनि केँ खेत-खरिहान में खुल्ला आकाश में सुतबाक आ गामहि सँ गंगाकात धरि पैदल जाय पुनः जल भरिकय बाबाधाम धरि पैदल यात्रा करय पड़ैछ। एहि यात्रा में कुल 15 सँ 20 दिन केर समय लागि जाइछ। आब बहुत रास धर्मशाला सभक स्थापना भेल अछि, रास्ता ओतेक दुरूह नहि अछि, विधान में सेहो कतिपय संशोधन कय कठिन यात्रा केँ सहज बनायल गेल अछि।
उपरोक्त गाम सँ कमरथुआ सभक प्रस्थानकाल के विहंगावलोकन किछु फोटो सँ करू:


text:
प्रेम सँ विवाह धरि
– प्रवीण नारायण चौधरी
हाई स्कूल मे जाइते देरी प्रेम केकरा कहल जाएछ से बुझि गेल छल तिरपित। संगतो तेहने-तेहने आर दीदीक उपन्यास पढबाक आदति सँ अपनो आदति बिगाइड़ लेलाक कारणे ओकरा नायकक नायिका प्रति कल्पना करब सहजहि आबि गेल छलैक। ताहि समय मे तखन नंगापनक हद्द आइ जेकाँ नाँघल नहि जेबाक चलते प्रेम मे मात्र हृष्ट-पुष्ट हिरो आ ब्युटी क्वीन हिरोइन टा होएत छलैक।
तिरपित सेहो प्रेम करय लागल बबीता सँ – कारण ओकर कक्षा मे बबीता मात्र एतेक सुन्नरि छलैक जे तिरपित केँ समझ मे आबि सकलैक। ई ठीक रहत। एकरे संग प्रेम करब। जीवन भरिक सपना सजाबय लागल बबीतेक संग तिरपित। मुदा तिरपित केँ एतेक समझ रहितो जे प्रेम दु तर्फा हेबा लेल हिरोइन तक प्रस्ताव पहुँचायल जाएत छैक, हिम्मत नहि जुटा सकल ओ जे आखिर ई बात ओ बाजत कोना आ दोसर केँ आखिर अपन पवित्र प्रेमक भावना कहि गंदा कियैक करत ओ। बड गुनधुन-गुनधुन केलाक बाद ओकरा कोनो उपन्यास मे पढलहबा याद आबि गेलैक जे पवित्र प्रेम मे ईश्वर बड पैघ भूमिका खेलाइत छथिन, से बस ओ चुप्पे रहबाक निर्णय केलक। खाली जखन छुट्टी होइक तऽ ओ बबिताक पाछाँ-पाछाँ कने दूर धरि चलबाक चेष्टा करय। मुदा ओत्तहु एकटा अन्जान भय ओकरा मन केँ सतबय। ओ सोचय जे कहीं ई पाछू मुड़िकय टोकि देलक तऽ कोना लाज बचत। लेकिन ओकरा अन्दर सेहो एकटा बदमसबा छौंड़ा बसैत छलैक जे शिक्षक आदि सँ सुनय लेल भेटैत छलैक, ठानि लेलक जे पूछत तऽ कहि देबैक जे तूँ हमरा बड़ नीक लगैत छँ। बस, यैह सब सोचि ओ नित्य बबीताक पाछाँ-पाछाँ चलय। ओकरा घर धरि अरियातय मे खूब डर लगैक ताहि हेतु घर सँ सौ मीटर एम्हरहि सँ ओ अपन घरक रस्ता धऽ लैत छल।
प्रेम तऽ पक्का भऽ गेल छलैक, ताहि हेतु ओ ईश्वर सँ मन्दिर मे बबीता केँ जीवनसंगिनीक रूप मे देखबाक लेल प्रार्थना सेहो करय। “हे भगवती! विद्या-बुद्धि तऽ देबे करू, जीवन मे हमर नायिका बबीते हो सेहो आशीर्वाद देल जाउ।” एतबे छलैक तिरपितक प्रेम। हाई स्कूल केर परीक्षा आबि गेलैक, मुदा एहि सँ एको डेग ओ आगू नहि बढा सकल। बबीता केँ बुझइयो मे एलैक आ कि नहि, पुष्पा केँ धरि सब बात बुझय मे आबि गेल छलैक। ओ जरुर बबीता केँ ठुनकी मारैत कहि देने छलैक शायद। कियैक तऽ बबीता तिरपित केँ देखिते मुंह फेर लैत छल आर कोनो तरहक भाव कहियो नहि दैत छलैक। आखिर ओकरो न अपन सुन्दरताक दावी रहैक। क्लास मे सब सऽ बेसी सुन्नरि। ओनाहू गोर मौगी गौरवे आन्हर…. ई कहबी ओहिना थोड़े न बनलैक। बस तिरपित जाहि सिद्धान्तक प्रेमी छल ताहि मे एना भाव नहि भेटब ओकरा आरो भीतर सँ गुदगुदबैक, कारण निश्छल प्रेम मे नायिकाक नौटंकी – नखरा कने बेसी सब उपन्यास मे पढने छल….
बबीता केर भीतर कि छलैक से बात पुष्पे टा बुझय। पुष्पा धरि तिरपित केँ देखिकय मात्र मुस्की दैत छलैक। परीक्षाक तैयारी मे सब लागि गेल। विद्यालय एनाय-गेनाय बन्द भऽ गेल छलैक। बबीताक दर्शन पर्यन्त तिरपित केँ होयब आब संभव नहि होइक। तैयो सांझक आरती मे ओ भगवती सँ ओकरे संग माँगैत छल। ओकर ओ प्रार्थना परमानेन्ट बनि गेल छलैक। परीक्षा खत्म – रिजल्ट सेहो आउट – बबीता अपन दुनिया मे आ तिरपित केर प्रार्थना मे आइयो ओ कतहु न कतहु रहबे करय। बबीताक गामक कोनो दोसर विद्यार्थी केँ तिरपित देखय तऽ ओकरे मे बबीताक दर्शन करैत अपन प्रेम-पिपासा केँ मिझा लैत छल।
गाम-घर मे बेटी बहुत दिन धरि कुमाइर नहि रहैत छलैक ताहि जमाना मे। मैट्रीक पास बेटीक विवाह कय देल जाएत छल। आब जँ पतिक परिवार यानि ससुरारि मे पुतोहु केँ पढेबाक परंपरा होइक तऽ बड़ दिव, नहि तऽ भऽ गेल। मैट्रीक पास कनियैन बड करती तऽ चूल्हा फूकती आर धिया-पुता केँ नियमित जन्म देलाक बाद पालन-पोषण एक पढल-लिखल युवती समान करती, धियापुता केँ पढेती-लिखेती आ अनुशासन सिखेती। जँ गामहि मे वा पतिक संग कतहु आनो ठाम प्रवास पर रहबाक छन्हि तखन ओहो हिम्मत जुटेती जे किछु रोजगारी करती। यैह सामान्य युवतीक हाल सनातनकालीन मिथिलाक ओहि युग मे छल जाहि मे तिरपितक उपरोक्त प्रेमक व्याख्या कैल गेल अछि। बबीता बेसी होशियैर छलीह आर तिरपितक प्रेमक जबाब ओ कहियो ओकरा दिशि ताकियोकय नहि देलीह आर जरुर उपहास उड़ौने छलीह तही द्वारे तऽ पुष्पा तिरपित केँ देखि लल्लू बुझिकय हँसय आ मुस्की टा दैक। ओकरा बरु तिरपितक समर्पित प्रेम सँ प्रेम छलैक, मुदा से हिम्मत ओहो नहि केलक जे कहियो तिरपित संग गप करैत ई सब ओकरा लंग प्रकट करितय। समाजक नियम आ अनुशासन – ई सब प्रतिष्ठित परिवार मे रहिते टा छैक। तिरपित वा बबीता वा पुष्पा कोनो अयली-बयली परिवारक धियापुता तऽ छल नहि, ओकर परिवारक शेखीक चर्चा गाम व पड़ोस सब ठाम होइक। निश्चिते एतेक ज्ञान एकरा सबकेँ प्रेमक परिभाषा आ दायरा नीक जेकाँ स्पष्ट केने छलैक। संयोग देखू! बबीताक बियाह कय देल गेलैक आर आब तिरपित केँ स्पष्ट भेलैक जे ओ गलत उमर मे केकरो संग प्रेमक शुरुआत केलक।
सांझखिन आरती मे भगवतीक सोझाँ तिरपित ठाढ भेल आर बहुत बात केलक। कहलकैन जे, “माय! सद्बुद्धि देलहुँ जे हम कहियो बबितिया केँ अपन प्रेमक बारे किछु मुंह खोलिकय नहि कहलहुँ। नहि तऽ आइ हमरा बड कष्ट होइतय। माय!! आब जे हमरा केकरो सँ प्रेम हुअय तऽ ओ यथार्थ आर मजबूतक संग-संग हमर परिवार व समाज केँ सेहो स्वीकार होइक। हम एतबी मंगैत छी।”
भगवती सँ कोनो प्रार्थना पूर्ण आत्मीयता सँ केलापर जरुरे पूरा होइत छैक। तिरपितक परिवार मे ईश्वर प्रति आस्था सदैव तेहने रहल छलैक। ओकरा बबीताक जीवन-संगिनी नहि बनि सकबाक बात पर चिन्ता नहि भेलैक मुदा ओ चिन्तन खूब करैत रहल। ओ आब जीवनसंगिनी यानि कनियां जेकरा धर्मपत्नी कहल जाएत छैक ताहि विन्दु पर विशेष सोचय लागल। उपन्यास मे नायक केर उम्र पर ओ गहिंराई मे बात नहि बुझने छल। फेर मिथिलाक नायक संग नायिकाक आरम्भ कोन उम्र सँ होइत छैक ताहि लेल ओ कोनो उपन्यासो नहि पढने छल। प्रैक्टिकली सोचैत अपने परिवारक सदस्य सबहक विवाहित जीवन पर नजैर दौड़ेलक तऽ पता चललैक जे हिरो सँ हिरोइन कम सँ कम १० वर्ष छोट होइत छैक। एहेन उदाहरण बेसी देखेलैक – वास्तविकता सेहो मिथिलाक यैह थिकैक जे एतय अरेन्ज मैरिज बेसी करबाक कारण हर बेटीवाला एकटा सक्षम जमाय अनबाक इच्छा रखैत अछि। हर बेटावाला सेहो बेटा केँ नौकरी भेलाक बादे बियाह करेबा लेल सोचैत अछि। तखन तऽ तिरपितक उम्र प्रेम करयवला नहि भेल छलैक। वा, प्रेम चूँकि आन्हर होइत छैक जे तिरपितक मोन मे बैसि गेल छल, ताहि हेतु जँ प्रेम करबो करत तऽ बियाह लेल एखन नहि सोचत। एखन प्रेम टा करत आर फेर दुनू मिलिकय अपन आशियाना ठाढ करबाक सपना देखलाक बाद सबकेँ सहमति लैत बियाह करत, निर्णय लऽ लेलक तिरपित। बबीताक लेल नीक जीवन भेटौक से प्रार्थना करैत अपन आगामी जीवन लेल नव प्रार्थना आइ सँ शुरु छलैक ओकर।
एहि बीच ओ कालेज मे नाम लिखा लेलक। आब गाम सँ दूर शहर मे रहबाक डेरा-डंडा बनि गेलैक ओकर। गामक परिवेश मे जेना बान्हल रूटीन व बहुते बात लेल परनिर्भरता रहैत छैक से शहर मे नहि हेतैक ई सब सोचि ओकरा नव जीवनक एहसास भऽ रहल छलैक। कालेज मे क्लास आरंभ होइते ओ शहर आबि गेल। एतय भोरके समय क्लास लगैत छलैक ओकर कालेज मे। आब ओ अपन क्लासमेट सँ प्रेम करबाक विचार पूर्णरूप मे त्याग कय देने छल, कारण बबीता संग टूटल दिल व व्यवहारिक जीवन मे अपना सँ छोट हिरोइन तकबाक निर्णय ओकरा भीतर बैसि चुकल छल। अतः ओ अपन क्लास मे विभिन्न ठाम सँ आयल लड़की सबहक तरफ तकबो नहि करय। जखन ताकत तखने ओकर सुनरताइ ओकरा लोभेतैक…. फेर ई अन्हरा प्रेम कहुँ ओत्तहु नहि लागि जाउक आर फेर बबीता जेकाँ ओहो नायिकाक कतहु आनेठाम सेटलमेन्ट भऽ जेतैक, तिरपित लिल्लोहक लिल्लोहे रहि जाएत…. मोने-मोने ओ सोचय आ माथा झटैककय फेर सँ अपन निर्णय पर बैढ जाय। आब केकरो देखबाके नहि छैक। न रहत बाँस न बाजत बाँसुरी!
कालेज केर जीवन मे किछेक दिन बीतल छलैक। गाम मे बबीता ओकरा भाव नहि देलकैक, मुदा शहर मे जतेक लड़की सब पढय आयल छल ओहो सब तऽ स्वतंत्रताक अनुभूति कय रहल छल। उपन्यास पढबाक कार्य तऽ ओकरो सबहक समाज मे चलन-चलती मे छलैक। प्रेम कोनो जरुरी छैक जे खाली हिरो केर पहल पर हिरोइन सँ हेतैक। शहर मे स्वतंत्र जीवनक आनन्द हिरोइन सेहो कय सकैत अछि। मुदा पारिवारिक संस्कार आर सामाजिक बंधन केर महत्व केँ बुझनिहाइर नायिका कदापि कहियो हूसल डेग नहि उठा सकैत अछि, ई मिथिलाक संस्कार थिकैक। स्वतंत्रताक माने ई कदापि नहि जे अपन माता-पिताक पाग केँ मटियामेट कय जे मोन होयत से करब, केकरो संग उरहैर जायब। ना! कोनो संस्कारी नायिकाक एहेन अधलाह विचार कहियो नहि देखल गेल छल। लेकिन सच ई छैक जे बिपरीत लिंग मे आकर्षण प्रकृतिकेर नियम होएत अछि। यैह कारण सँ मिथिलाक हो आ कि अबध केर, सीता आर राम जेकाँ नयन चारि यानि प्रेम केकरो पर आबि सकैत अछि। ताहि मे स्वतंत्र विचार कनेक उत्साह बेसी जल्दी बढबैत छैक तूलनात्मक रूप मे सामाजिक परिवेश सँ तऽ निश्चिते कहि सकैत छी।
तिरपित केर आन्तरिक ज्ञान – सुन्दर-सुडौल-स्वरूप आर सुमधुर व्यवहार आदि अत्यन्त आकर्षक छलैक। क्लास मे शिक्षक व मित्र सब सँ ओकरा खूब मधुर व्यवहार भेटैत छलैक। निश्चिते ई मधुरताक प्रवाह ओकर क्लासक छात्रावर्ग पर सेहो गेलैक। आर एना मे तिरपित केँ कियो खूब पसिन करय लागल छल। मुदा हाई स्कूल केर ठीक बिपरीत एहि बेर तिरपित ओकरा बारे मे न जनबाक इच्छा रखैत अछि, नहिये प्रेम करबाक लेल ओकरा एहि क्लास मे प्राकृतिक मित्र भेटतैक तैँ ओ अपना दिशि सँ कोनो प्रयास करबाक तत्परता रखैत अछि। बस, जे ओकरा पसिन केलक, ओहो मनहि मन गुर-चाउर फाँकिकय बस देखा-देखी आ मनहि-मन सपना देखबाक प्रक्रिया सँ आगू नहि बढि सकल। दुइ वर्ष धरि समय कोना बीतल, परीक्षाक बेर आबि गेल आर फेर ओहि कालेजक समय खत्म। तिरपित अपन दिशा मे आर ओ नायिकाक सहजहि अपन अलग दिशा छलैक।
मुदा तिरपित आब फूटिकय जवान भऽ गेल छल। आब ओकरा इन्टरमिडियेट केर रिजल्ट एबाक प्रतीक्षा रहैक। ताबत ओ गाम मे किछु सार्थक प्रयास सँ अपना सँ छोट विद्यार्थी सबहक संग किछु सांस्कृतिक कार्यक्रम आदिक आयोजन मे लागि गेल छल। ओकरा अपना सँ छोट उम्रक विद्यार्थी सब संग सहकार्य करय मे आब बेसी नीक लगैत छलैक। मोनक भीतर कतहु न कतहु ओकरा अपन हिरोइन केर खोज सेहो छोटे उम्र मे भेटबाक भाव रहल छलैक। एहि तरहें ओकर स्वस्फूर्त संगी-साथी आब बेसी छोटे उम्रक होमय लागल छल। गाम मे ओहि छुट्टीक समय ओ एकटा भव्य नाट्य समारोहक आयोजन केलक। मुदा ताहि मे महिला पात्रक भूमिका अदा करबाक लेल कोनो समाजक बेटी आगाँ नहि अयलीह। गामक संस्कार मे बेटी स्टेज पर चढत से माहौल ताहि दिन तऽ एकदम्मे नहि रहैक। तखन पुरुषे द्वारा महिलाक भूमिका निर्वाह करबाक लेल मेकप आ ड्रेसप करैत खानापूर्ति कैल जाएत छल। गाम मे तिरपित व अन्य संगी-साथी सब मिलिकय एहि खाली समय केर भरपूर सदुपयोग केलक आर त्रिदिवसीय नाट्य समारोहक आयोजन केलक। एकर सुन्दर प्रभाव तिरपितक गाम सँ बाहरोक गाम धरि खूब पसैर गेलैक जे नहि केवल ओकर गामक प्रतिष्ठा केँ बढेलक, बल्कि तिरपितक नाम सगरो होमय लागल। कियो फल्लाँ बाबुक बेटा कहिकय, कियो ओकर नामहि लऽ कय…. – हर तरहें इलाका मे हिरो बनि गेल तिरपित।
पद आ प्रतिष्ठा ओना तऽ मद बढबैत छैक, मुदा तिरपितक अन्तर्ज्ञान ओकरा सदैव अपन साइज मे रहबाक प्रेरणा दैत छल। ओ कोनो उपलब्धि केँ बड पैघ बनाकय वा बड तुच्छ बुझिकय आगाँ नहि बढय, बल्कि अपन गहिंर आस्था सँ सब बात लेल भगवती केँ धन्यवाद करय आर नित्य संध्याक प्रार्थना मे हुनका सँ सब गप करय। ओकरा अपन माता-पिता-परिजनक संग गाम-समाज आ आस-पड़ोस सबहक चिन्ता-चिन्तन करबाक संस्कार सँ परिचय भेटि रहल छलैक। पिता सेहो अत्यन्त सात्त्विक – माता अत्यन्त भक्तमान् – संतान पर एकर नीक असैर सब कियो देखि रहल छल। मुदा उपन्यास व संगत सँ प्रेम केर परिचय तिरपित लेल एकटा अलगे दुनिया बनबैत छल, ई बात आन कियो नहि बुझय। होइतो यैह छैक जे केकरो यदि दस गो आदति मे ८ गो आदति नीक संस्कार केँ परिलक्षित करत तऽ २ गो अपसंस्कार ओहिना नुका जायत। मुदा प्रेमक रोग जे तिरपित केँ लगैत छलैक ओहो तऽ सात्त्विके छलैक, ओकरो मे कोनो अपवित्रता वा कामुकता वा अपसंस्कृति तऽ नहि छलैक। सिद्धान्तो ओकर कोनो अयली-बयली नहि, पूर्ण रूपेण एक बुद्ध समान छल। लेकिन संवादशैली ओकर बोल्ड आ स्ट्रांग छल। ताहि कारण सँ ओकर प्रभाव यदि मित्रवर्ग पर पड़ैत छल तऽ ओकरा संग ईर्ष्या करबाक लेल सेहो उकसबैत छल। ओकर प्रभाव हर वर्ग पर पड़य कहि सकैत छी।
जिनगीक ऐगला मोड़ फेर तिरपितक जीवन मे आबि गेलैक। रिजल्ट आउट आर स्नातक मे प्रवेश लेल शहरक निर्णय – एहि बेर ओ पूर्वक शहर सँ दूर जेबाक मानसिकता बना चुकल छल। ओकरा लेल अप्शन्स मूलतः दुइटा छल। एकटा ओ अप्पन स्वाबलंबन मार्ग पर चलत, दोसर ओ अपन च्वाइश पर शहर चुनत। पिताक स्नेह सँ दूर जेबाक मार्ग मे पिता स्वयं बाधक भेलाह। ओ तिरपित केँ बहुत दूर कोनो शहर जाय देबाक पक्ष मे नहि छलाह। हुनकर मानब छलन्हि जे अहाँ नजदीके रहू। लेकिन तिरपित जिद्द पर छल जे आब ओ स्वाबलंबन मार्ग पर चलत, आर शहर सेहो अपन संस्कृति सँ दोसर संस्कृति मे प्रव्रजन करत। शायद ओकर भितरका मन केँ आब किछु नव देखबाक ललक छलैक। पिता-पुत्र केर द्वंद्व मे फेर तिरपितक जिद्द जीतल। पिता केँ हारिकय अपन एक नजदीकीक संरक्षण मे तिरपित केँ बाहर पठाबय पड़ि गेलनि। तिरपित नव जीवन आरंभ केलक। ओ किछु पार्ट-टाइम जौब पकैड़ लेलक आर बाकी समय अपन पढाई पर ध्यान देमय लागल। मुदा एतय सेहो ओकरा प्रेम आर नायिकाक खोज अन्तर्मन सँ रहबे कैल। एहि क्रम मे ओकरा अपन संस्कृति सँ दूर आरो बेसी स्वतंत्रताक अनुभूति होयबाक कारण उम्रक लेहाज कतहु हेरा गेल। बस, एकटा सुनरकी हिरोइन टा चाही, प्रेम करबाक अछि। कोनो उपन्यास एहेन नहि पढलहुँ जाहि मे हिरो केँ हिरोइन नहि भेटल, आखिर हमर हिरोइन कतय अछि, ओ भेटबाक चाही – एतबे बात बेर-बेर ओकर मन मे घुमरय लागल। नव संस्कृति – नव जीवन पद्धति – मुदा इच्छा वैह पुरनके जे ‘प्रेम’ हो।
आब तऽ ओ सिनेमा सेहो सप्ताहांत मे देखैत छल। शहरक गली-गली मे घूमैत छल। पार्क – कालेज – सिनेमा – समाज… सब तैर ओकरा अपन हिरोइन केर खोज छलैक जे आब उम्रक हिसाबे सेहो तेज भऽ गेल छलैक। आब ओकरो मोछ-दाढी सेहो आबि रहल छलैक। शरीरक बनावट मे एहि समय अपूर्व परिवर्तन अबैत छैक। आवाज सेहो बदैल जाइत छैक। एहि नव शहर आ मिथिला सँ इतर एक नव संस्कृति मे केकर संस्कृति कि आर केकरा सँ ओ करय दोस्ती – एहि बातक बहुत रास विचार ओ अपना मे प्रवेश नहि होमय देलक। आब ओकरा जाति-अनजाति आ अपन भाषा, अनकर भाषा आदिक ज्ञान एकदम हेरा रहल छल। प्रेमक खोज मे असली अन्हरापन आब आबय लागल छल। ओकरा चाही तऽ चाही, बस एकटा हिरोइन चाही। ओकर आँखि ताकि रहल छल। मुदा अन्जान शहर आर चलैत-फिरैत बाट मे कोनो हिरोइन फिल्म मे भेटि जाय तिरपितक खोज ओहिना जारी रहल। आब, तिरपित किछु एक्सट्रा एक्टिविटिज मे सेहो सहभागी बनि गेल छल। नाटक मे रुचि रहबे करैक। ओ एकटा नाट्य संस्था मे जुड़ि गेल छल। संयोग सँ बेसी लोक अपनहि भाषा ओ संस्कृतिक भेटल ओतय। आर पूरा भेल तलाश ओहि हिरोइन केर – ओतय भेट गेली एकटा तरुणी नायिका ओकरा जे अपने गाम सँ किछु दूर मिथिला सँ छलीह, मुदा जातिक विचार सँ ओ राजपुत आ तिरपित ब्राह्मण। लेकिन प्रेम तऽ आन्हर होइत छैक, ई निस्तुकी बात छल। प्रेम भऽ गेल आर एहि बेर एकतर्फा नहि दुइतर्फा भेल।
नाटक मंचन या रिहर्सलक समय – प्रतिभावान् तिरपित आर ओहि मंचक एक कली-नायिका – प्रेमक जैंह-तैंह खोज-तलाश, प्रेम तऽ होबाके छल तिरपित आर स्वाति मे। दुनूक मिलल विचार आर भऽ गेल पक्का-पक्की दोस्ती। तिरपित मानि लेलक स्वाति केँ प्रेमिका आर बढि गेल कतेक बात – घूमय दुनू जोड़ी साथे-साथ – नदी-बगीचा काते कात – देखलक धूप आ बरसात; लेकिन एक दिन एहेन आबि गेल जे टूटि गेल प्रेम आ छूटि गेल मुलाकात। भेल एना जे स्वाति जिद्द करय लागल तिरपित सँ जे चलू, अहाँ हमर पिताजी सँ भेंट करैत एहि प्रेम प्रतिज्ञा केँ बल दियौक। तिरपितक माथा घूमि गेल। ओ कहलक जे एतेक जल्दी पिताजी तक बात पहुँचब ठीक नहि प्रिये। स्वाति कहलक, से कियैक? तिरपित तखन अपन मनक बात रखलक स्वातिक सोझाँ – देखू! एखन पढाई करबाक अछि। किछु बनबाक अछि। यैह कारण गाम सँ एतेक दूर एना नौकरी करैत हम पढाई कय रहल छी। एहेन अवस्था मे प्रेम सँ बियाहक दिशा मे डेग उठायब – ना! हमर तेहेन अवस्था नहि भेल अछि। स्वाति घोर आश्चर्य मे डूबि गेली। ओ जिद्द पर अड़ल छलीह जे बात तऽ अहाँ केँ हमर पिता सँ करहे पड़त। ओ बहुत आधुनिक लोक छथि। ओ अहाँक ब्राह्मण जातिक रहब मंजूर कय लेता। चलू! हमर-अहाँक दोस्ती केँ पक्का करू। मुदा तिरपित आब किछु बेसिये डरा गेल। चौंकि गेल जखन सुनलक जे ओ आधुनिक छथि… ब्राह्मण जमाय स्वीकार कय लेता… बाप रे! हमर पिता तखन राजपुत पुतोहु स्वीकार करती? हमर माय केँ ई केहेन लगथिन? गाम-समाज मे हमरा लोक कि कहत? अनजाती बियाह तऽ केकरहु नहिं धारलक? अनेको प्रश्न तिरपित केर माथ खाय लागल। अन्ततोगत्वा ओ कठोर निर्णय करैत जोर सँ फटकारि देलक स्वाति केँ… ई कि? काल्हि हम सब भेटलहुँ, आइ प्रेम भेल आर आइये जाय पिता व परिजन केँ एहि मे शामिल करी आ बियाहक सपना देखी, एतेक बात लेल हम एखन तैयार नहि छी। हमरो पारिवारिक परिस्थिति अहाँ बुझबाक चेष्टा करू। ई तऽ सोचलहुँ जे अहाँक पिता हमरा मानि लेता, मुदा ईहो सोचू जे हम अपन पिता केँ अहाँ केँ मानबाक लेल कोन बियौंत करब। कि ताहि लेल हम एखन सक्षम छी? नहि-नहि!! स्वाति कन्हुआइत तिरपितक आनाकानी केँ भैरसक नामर्दगी बुझैत आखिर अपन ठोर पर एहेन कठोर वाणी आनिये लेलीह, “नामर्द छी तऽ प्रेम करबाक लेल कियैक अबैत छी? यैह भलैक प्रेम? जेकरा मे अपन स्वाबलंबन बल आर पौरुष केर मान नहि ओ हमर प्रेमी बनत? हम कल्पना मे सेहो अहाँ सँ नफरत करैत छी। आइ हेट यू!!”
बस! राति भरि कछमछ-कछमछ करैत तिरपित समय बिताबैत रहल। स्वातिक एक-एक टा बात ओकरा ऊपर बज्र खसबैत रहल। लेकिन सब सँ बेसी ओकरा ‘नामर्द’ शब्द खाय लागल। ओ सोचलक जे आखिर प्रेम मे मर्दानगीक भूमिका सेहो कतहु न कतहु जरुर छैक। हम मर्द छी आर कोनो जनाना सँ प्रेम करब तऽ जरुरे मर्दानगीक आवश्यकता अछि। नहि तऽ एहि तरहक कठोर वाणी सुनय पड़त जे यदा-कदा जानलेवा सेहो भऽ सकैत अछि। आखिर हम आइ मर्द बनिकय मर्दानगी करैत प्रेम करी आ कि पढाई-लिखाइ करैत पहिने किछु बनी? ओ फेर कठोर निर्णय लेलक। काल्हि सँ ओहि नाट्य संस्था मे गेनाय छोड़ि देलक। स्वातिक मुंहो नहि पसिन अबैक। ओकरा सेहो घोर नफरत भऽ गेलैक जे एहेन कम उम्र मे ओ हमरा सँ मर्दानगीक उम्मीद रखलक, ना, ओहेन नायिका हमर जीवनसंगिनीक भूमिका निर्वाह करत। कदापि नहि! आब स्वातिक मुंहो नहि देखब।
तिरपित एकटा स्वच्छ भावक नायक छल। ओकरा मे पारिवारिक संस्कारक संग विवेकक मात्रा सेहो लगभग पूर्ण छलैक। प्रेम आन्हर होइत छैक, ई ज्ञान ओकरा उपन्यास पढैत-पढैत पहिने भऽ चुकल छलैक। तखन फेर ओहो यदि आन्हर बनत से ओकरा मंजूर नहि भेलैक। आब ओ प्रेम नहि करत। पहिने किछु बनत। तखन फेर माय-बाप सँ अपना वास्ते कोनो नायिकाक चुनाव लेल कहत। भऽ गेल प्रेम आ खत्म भेल तलाश कोनो हिरोइन केर। विवेक ओकर ई जबाब दैत कालान्तर मे तिरपित एकटा नीक पद पर सेवादान करैत परिवार बसेलक। माता-पिताक सही चुनाव पुनः ओकर जीवनक सब सपना केँ मर्यादित ढंग सँ पूरा केलकैक। प्रेम सँ बियाह धरिक गाथा केँ अपन डायरी मे लिखलक आर आइ ई कथा अहाँ सबहक सोझाँ मे अछि। प्रेम कतबो आन्हर कियैक नहि होइक, विवेक केर चश्मा सँ सही दृष्टि भेटैत छैक।
अस्तु!
हरिः हरः!!


text: पटना। आखिरकार कांटी थर्मल पावर स्टेशन स बिजली उत्पादन शुरू भ गेल। कांटी आ बरौनी थर्मल पावर क उत्पादन मे वृद्धि स बिहार राहत क सांस लेलक अछि। दूनू इकाइ स शुक्रदिन लगभग 170 मेगावाट बिजली क उत्पादन भेल। बिहार राज्य विद्युत बोर्ड क प्रवक्ता हरेराम पाण्डेय कहला जे कांटी-बरौनी थर्मल स उत्पादन मे वृद्धि भेला स काफी राहत भेटल अछि। एखन केन्द्रीय सेक्टर स हिस्सेदारी क आधा बिजली बिहार कए भेट रहल अछि। फरक्का आ कहलगांव क एक-एक इकाई स कोयला क कमी क चलते बिजली उत्पादन शुरू नहि भ सकल अछि। संगहि अन्य इकाइ स उत्पादन मे वृद्धि नहि भ पाबि रहल अछि। यूआई चार्ज क तहत अतिरिक्त बिजली लेबाक प्रयास चलि रहल अछि।


text: पटना। नव वर्ष मे होमगार्ड कए बल्ले-बल्ले भ गेल अछि। मुख्यमंत्री नीतीश कुमार होमगार्ड क दैनिक भत्ता कए 125 स बढ़ा कए 200 टका करबाक घोषणा केलथि अछि। संगे पहिने जखन होमगार्ड क ड्यूटी क दौरान मारल जाए पर परिजन कए पचास हजार टका मुआवजा देल जाएत छल, ओकरा बढ़ा कए एक लाख करि देल गेल अछि। हर थाना मे होमगार्ड क तैनाती क संग 11000 नव होमगार्ड की बहाली सेहो होएत। संगे विभाग मेे तृतीय आ चतुर्थ श्रेणी क बहाली मे होमगार्ड क लेल 50 फीसदी सीट आरक्षित कएल जाएत। मुख्यमंत्री स्पेशल बटालियन क प्रवर्तन परेड मे गृहरक्षक कए संबोधित करैत कहलथि जे आब हुनकर अन्य फोर्स क सामने शर्मिंदगी क सामना नहि करए पड़त।


text:
नई दिल्ली। 28 दिसम्बर। आधार क' विभिन्न सरकारी सुविधा आओर पहचान पत्र सभसँ लिंक करबाक कानूनी लड़ाई जारी अछि आओर ऐहिकेँ निजताक अधिकार पर खतरा बताओल जे रहल अछि। एहि सभक बावजूद आधार सभसँ विश्वसनीय आइडी प्रूफ बनबाक लेल अग्रसर अछि। मिडिया मे पसारल जे रहल खबैर केर मुताविक आब फेसबुक सेहो नवा अकाउंट बनेबा काल मे यूजर सँ आधार केर मांग क' सकैत अछि।
फेसबुक एक एहेन फीचर टेस्ट क' रहल अछि, जाहिमे नवा अकाउंट बनेबाक लेल अपने क' आधार कार्ड पर लिखल नाम बताबे पड़त। प्राप्त खबैर केर मुताविक फेसबुक टीम कहने अछि कि नवा अकाउंट खोलै बला लोग सभकेँ एहेन नोटिफिकेशन नहि देखकर देत। फेसबुक क' जाहि यूजर्स पर संका होयत ई नोटिफिकेशन सिर्फ हुनका देखार देत। ई प्रक्रिया पूरा तरहे वैकल्पिक होयत।


text:
— अरुण कुमार मिश्र।
नेतृत्व कर्ता संघठनक नींव होइत छैथ, जिनका पर संघठनक सभ सदस्य विश्वास करैत छैथ तँ हुनक क्षमता आ कार्यकुशलता पर संघठनक भविष्य निधारित होइत अछि। संघठनक सभटा जिम्मेवारी नेतृत्वकर्ता पर होइत अछि। नेतृत्व क्षमता नेतृत्व कर्ता के मुख्य गुणमे समाहित होइत अछि जेनाकि…….
१) दोसरो के मान सम्मान दैथ ।
२) धैर्यवान होइथ वा रहैथ।
३) सबके संग ल’ चलैथ।
४) अपना निजि स्वार्थ सँ ऊपर उठि, अनको हित। सोचैथ।
५) अनको विचार सुनैैथ वा लैथ।
६) बुद्धि सँ काज करवामे सक्षम होइथ।
७) स्वयं निर्णय लेवामे समर्थ होइथ।
उपरोक्त गुण जाहि संघठनक नेतृत्वकर्ता मे होइत छन्हि ओ संघठन निश्चित रूपे प्रगति करैत अछि अन्यथा ओकर अवसान निश्चित अछि। नेतृत्व क्षमताक आंकलन गुण के आधार पर होइत अछि। नेतृत्वमे नैतिकताक बड महत्व छैक। खेलक मैदान सँ युद्ध भूमि धरि नेतृत्व क्षमताक आधार पर हार जीत निश्चित होइत अछि। 1983 ई० के क्रिकेट वर्ल्ड कप आ 1971 ई० के भारत पाकिस्तान युद्ध एकर प्रत्यक्ष उदाहरण अछि जे विशुद्ध नेतृत्व क्षमता के आधार पर जीतल गेल छल। नेतृत्व कर्ता के साम, दाम, दंड, भेदके नीति सेहो अपनेवाक लेेल तैयार रहय पड़ैत छन्हि तँ नेतृत्व क्षमताक बड महत्वपूर्ण अछि। गोस्वामी तुुलसी दास जी राम चरित मानस मे लिखने छथिन “समरथ को नहीं दोस गोसाई, रवि पावक सुर सर की नाहीं”
संयुक्त परिवारमे घरक मुखिया नेतृत्व क्षमता के आधार पर बनाओल जाइत छल जाहिमे सबके सहमति रहैत छलैक। पारिवारिक निर्णय हुनके नेतृत्वमे लेल जाइत छलन्हि। गाम, नगर, महानगर, राज्य एवं देशक विकास नेतृत्व क्षमता पर निर्भर करैत अछि।
संघठनक प्रबंधन टीम ई निर्धारित करैत अछि जे संंगठन कोना चलाओल जाय। नैतिकता आ व्यवहारक संगठनमे दीर्घ काल धरि प्रभाव पड़ैत अछि। प्रतिभाशाली व्यक्तित्व के संगठनमे आकर्षित करवाक लेल सकारात्मक सोच राखब परमावश्यक अछि।
पुुरातन समयमे भारत विश्व गुरू रहल अछि । ऋषि-मुनिक ई भूमि अपन ज्ञानक विशिष्टताक कारणे विश्व पटल पर अपन स्थान पुनः स्थापित क’ रहल अछि। अंतर्राष्ट्रीय योग दिवस मनेवाक घोषणा भारतक पहल पर भेल अछि। विश्व शांति लेल भारतक प्रयास अग्रणीय अछि। भारतक नेतृत्व क्षमता के डंका सम्पूर्ण विश्व मानैत आबि रहल अछि।


text: लखनऊ। उत्तरप्रदेश स उद्योग सामाजिक व आर्थिक दृष्टि से कमतर आंके जाएवाला बिहार क बाट पकड़ी रहल अछि। खासतौर पर खाद्य प्रसंस्करण उद्योग कए बिहार मे बेहतर संभावनाएं देखल जा रहल अछि। हाल मे बिहार क मंत्री आ आला अधिकारी राज्यक निवेशक कए आकर्षित करबा लेल वाराणसी मे कार्यशाला केने छलाह। डॉ अनिल क मुताबिक कार्यशाला क वजह स बिहार मे एखन धरि 110 करोड़ टका क निवेश भ चुकल अछि। एसोचैम (यूपी) क अध्यक्ष इरशाद मिर्जा आ महासचिव एसबी अग्रवाल कहैत छथि जे उद्योग कए पनपबा क सबटा कारक उप्र स नदारद अछि, चाहे ओ बिजली क आपूर्ति हुए, अवस्थापना सुविधा हुए, निवेशक क प्रति शासन-प्रशासन क उदार रवैया हुए। आईआईए क वैट कमेटी क अध्यक्ष रजत मेहरा क मुताबिक अन्य राज्य क तुलना मे उप्र मे वैट क दर बेसी अछि जे उद्यमी कए बिहार दिस रुख करबा लेल मजबूर करि रहल अछि।


text:
बेडेन पावेल
रोर्बट स्टेफेन्सन स्मीथ बेडेन–पावेल (बेडेन–पावेल)को जन्म स.न्. १८५७क २२ फरवरीमे बेलायतक राजधानी लण्डनक प्याडिङटन ठाउँमे भेल छल । बेडेन–पावेल बेलायती सेनामे लेफटिनेन्ट–जनरल तहमे कार्यरत सैनिकक साथसाथै लेखक, कलाकार आ अन्तराष्ट्रिय स्काउटिङ अभियानक संस्थापक सेहोम छल । बेलायतक चार्टरहाउस विद्यालयसँ शिक्षा प्राप्त केलक पश्चात ओ स.न्. १८७६ सँ स.न्.१९१० धरि बेलायती सेनामे कार्यरत रह भारत आ अफ्रिकामे सैन्य सेवा प्रधान केने छल ।
व्यक्तिगत जिवन[सम्पादन करी]
स.न् १९१२क जनवरीमे स्काउटीङक विश्व भ्रमणक दौरान एक पानी जहाजमे बेडेन पावेलको भेट ओलेभ सेन्ट क्लेयर सग भेल छल । ओ सयम बेडेन पावेल ५५ वर्षक छल आ ओलेभ सेन्ट क्लेयर मात्र ३० वर्षक छल । ओसभ २२ फरबरीक दिनमे बेडेन पावेलक जन्मउत्सव संग मनाएने छल । ओहि वर्षक अक्टूबर ३१मे पार्कस्टोनक सेन्ट पिटर चर्चमे ओसभ वैवाहिक बन्दनमे बाँधएल छल । ओसभ विवाहमे उपहार स्वरूप वेलायती स्काउटसभ १–१ पेनी र्खचेर ओसभके कार उपहार देने छल ।


text:
प्रधानमंत्री नरेंद्र मोदी देशवासी सब सं आग्रह केलनि अछि जे ओ अपन मोबाइल मे ‘आरोग्य सेतु’ (Aarogya Setu) एप कें डाउनलोड करथि. पीएम मोदी कहलनि जे COVID-19 केर खिलाफ लड़ाइ मे ई एक महत्वपूर्ण कदम अछि.
पीएम मोदी ट्विटर पर लिखलनि, ‘तकनीक केर मदति सं ई हमरा सब कें अहम जानकारी उपलब्ध कराएत। एहि एप कें जतेक ज्यादा सं ज्यादा लोक इस्तेमाल करत, ई ओतबे प्रभावी बनत.’ प्रधानमंत्री एहि एप केर लिंक सेहो साझा केलनि अछि ताकि लोक एकरा डाउनलोड क’ सकत.
केंद्र सरकार 2 अप्रैल कें ई मोबाइल एप लॉन्च केने छल ,जाहि सं लोक सब कें कोरोना वायरस खतरा कें भांपबा मे मदद होएत। आसपास संक्रमण केर खतरा होबय सं ई एप केर माध्यम सं प्रशासन लग अलर्ट जायत। अहाँ अगर कोनो संक्रमित व्यक्तिक पास रहब त’ ई प्रशासन कें सूचना द’ देत।
ई एप एक एहन माध्यम अछि जाहि मे लोकक शारीरिक उपयोग नै अछि, ई पूर्ण कार्य तकनीक केर अछि, आजुक समय मे सब लग स्मार्टफोन अछि. ‘आरोग्य सेतु’ एप सब लग रहला सं अपन बचाव त’ हेबे करतै आ प्रशासनक काज मे सेहो उपयोगी छै।


text:
एहि बेरक आईआईटी परीक्षा मे किछ गड़बड़ी के शिकायत आएल अछि. एहि बारे मे सुपर-30 के आनंदजी बिहार के मुख्यमंत्री नीतीश कुमार सं मुलाकात सेहो करलखिन्ह. आनंदजी हुनका एहि बेरक आईआईटी परीक्षा मे भेल गड़बड़ी के बारे मे ध्यान दिलैलखिन्ह. आनंदजीक कहनाय छलन्हि जे एहि बेरक परीक्षा मे एकहि सवाल के लेल हिंदी आओर अंग्रेजी मे अलग-अलग मार्क्स देल गेल छल. हिंदी मे समान सवाल के लेल जतय तीन अंक निर्धारित छल... ओतय अंग्रेजी माध्यमक सवाल के लेल आठ अंक निर्धारित कएल गेल छल.
ई हिंदी भाषी छात्र के संग एकटा बड़का धोखा अछि... बडका पक्षपात अछि. बिहार... उत्तर प्रदेश के काफी विद्यार्थी हिंदी माध्यम सं आईआईटी परीक्षा दए छथिन्ह. मगर एहि सं तं हिंदी भाषी छात्र के बड़ नुकसान अछि. खबर अछि जे हिंदी के किछ सवाल गलत आओर सिलेबस सं बाहर के सेहो छल. एकरा तं हिंदी भाषी छात्र के आईआईटी सं बाहर राखय के साजिश सेहो कहल जा सकैत अछि.
आनंदजीक अनुरोध के बाद नीतीशजी केंद्रीय मानव संसाधन मंत्री कपिल सिब्बलजी सं बात कs अपन शिकायत दर्ज करा देलखिन्ह. सिब्बल जी सं एहि बेरक आईआईटी फेर सं लेबय के आग्रह सेहो कएलखिन्ह.
सुपर -30 आओर दोसर संस्थान के मदद सं बिहारी छात्र जेहि तरहे आईआईटी प्रवेश परीक्षा मे अपन झंड़ा बुलंद कएने छथि ओहि सं दोसर लोक मे खलबली मचनाय स्वभाविक अछि. अगर एहि मे ककरो बिहारी-यूपी के छात्र के दूर राखय के मंशा होए तं ओहि मे कोनो अचरज के गप नहि. एहि के जतेक तरह सं होए विरोध करनाय जरूरी अछि. संगहि संग ई राष्ट्रभाषा के संग भेदभाव सेहो अछि.


text:
८ अगस्त २०२१, मैथिली जिन्दाबाद!!
दहेज मुक्त मिथिला स्मारिका – २०२१ केर प्रकाशन संग ‘निर्धन कन्या सहायता अक्षय कोष’ केर निर्माण कयल जेबाक सूचना दहेज मुक्त मिथिला संचालिका वन्दना चौधरी करेलनि अछि। एहि सन्दर्भ अभियानक संस्थापक प्रवीण नारायण चौधरी द्वारा कयल गेल पोस्ट स्वयं सब बातक विवरण दैत अछि, तेकर उतार निम्न अछिः
निर्धन कन्या सहायता अक्षय कोष
पैघ उद्देश्य – सहज काज!!
जी, उद्देश्य पैघ रहितो सभक एकजुटता आ सदाशयता सँ काज सहज भऽ जाइत छैक। बेर-बेर सुनय लेल भेटैत अछि –
“फल्लाँ महिला बड़ा असहाय आ दीन अवस्था मे छथि। हुनका देखनिहार कियो नहि छन्हि। ओ बड अवला नारी छथि। जँ अहाँ सब किछु सहयोग कय देबनि त बड पैघ उपकार होयत।”
आब एहेन अवस्था मे किनको किछु करब केकरो लेल कतेक पार लगैत छैक आ के कि केकरा करैत छैक ताहि सँ सब कियो परिचिते छी। करता एक, बजता दस, खरखाँही लुटबाक लेल मात्र किछु सहयोग करैत हमहुँ कतेको लोक केँ देखलहुँ। बेर पर हम स्वयं कतेक किनका लेल केना सक्षम भऽ सकलहुँ से आत्मनिरीक्षण कयला सँ सच्चाई बुझिते छी सब कियो। प्रैक्टिकली (व्यवहारिकता) मे ई केकरो लेल सम्भव नहि छैक, कतबो कियो सम्पन्न आ अर्थवान-धनवान हो, ओकरा अपनहि जंजाल सँ फुर्सत नहि भेटैत छैक। तखन बाबा-पुरुखाजन के सिखायल किछु मार्ग एहेन अछि जाहि पर चलिकय हम-अहाँ बहुत किछु कय सकैत छी।
*मुठियादान
*श्रमदान
*स्वयंसेवा
*स्वैच्छिक योगदानक संग्रह
*सामूहिक कल्याणार्थ सामूहिक बचत
ई सब किछु उपाय बहुत पहिनहि सँ चलैत आबि रहल अछि। अपन मिथिला मे पैघ-पैघ काज समाज स्वयं करैत अछि। सरकार या राज्य द्वारा कोनो काज हो ताहि लेल कियो इन्तजार मे नहि रहि समाजक दस लोक मिलि गेल आ सभक सहयोग सँ बड़का-बड़का बजट मे खूब उत्साहक संग काज सब होइत रहैत अछि। जेना, नवाह कीर्तन, दुर्गा पूजा, कृष्णाष्टमी, काली पूजा, यज्ञ, पोखरि-इनार खुनेनाय, मरचर आ चारागाह आदिक निर्माण, श्मशान घाट या पोखरिक घाट… कतेक कहू! हम-अहाँ स्वयं अपन-अपन गाम मे नजरि दौड़ायब त देखा जायत जे एमपी-एमएलए या मुखिया-मैनजन कतेक काज करैत अछि आ स्वयं गामक लोक मिलिजुलि कतेक पैघ-पैघ काज करैत अछि। यैह थिकैक मिथिलाक अपन समृद्ध सभ्यता। जे कियो एहि विधानक परिकल्पक रहथि, यथा राजा जनक जी, ओ प्रणम्य छथि। अपना समाज मे ‘साली’ देबाक सेहो परम्परा रहल अछि, कोनो नदी टपबाक लेल नाविक (मलाह जाति-समुदायक नाव खेबैया परिवार) केँ सालाना हर घर सँ उपज भेल अन्न मे सँ किछु सेर ‘साली’ देल जाइछ। तहिना नौआ व अन्य श्रमजीवी समुदाय सहित पुरहित, पंडा, आदि केँ सेहो “साली” देबाक परम्परा अछि। ई सब कि कहैत अछि जे ‘स्वयं मे मजबूत संकल्प राखू, कोनो काज असम्भव नहि छैक’।
“दहेज मुक्त मिथिला” किछु एहि तरहक परिकल्पना संग शुरू सँ ‘स्वयंसेवा’ मार्फत चलेबाक संकल्प थिकैक। हम-अहाँ अपन-अपन जीवनयापन मे विभिन्न स्थान पर छितरायल अवस्था मे छी। हमर-अहाँक सोच अछि जे मिथिला एहि कुप्रथा सँ मुक्त हुए। मांगरूपी दहेजक प्रतिकार करनिहार सामाजिक समूह बनय। व्यवहारिक खर्च वरपक्ष-कन्यापक्ष आपसी सहमति सँ वगैर एक-दोसर केँ कोनो तरहक दबाव देने, कर्जा करबेने, हँसी-खुशी सँ विवाह जेहेन पवित्र सम्बन्ध बनय। तखनहि एहि मिथिला मे फेर सँ कपिल, गौतम, जनक, याज्ञवल्क्य, भामती, भारती, गार्गी, मैत्रेयी आदि जेहेन सन्तान आबि सकत। नहि त आइ-काल्हि जहिना बक्रबुद्धि लगबैत अन्ट-शन्ट देखाबा करैत विवाह कम आ प्रदर्शनकारी इवेन्ट बेसी करय जाइत छी आ सन्तान सब केहेन-केहेन जन्म लय रहल अछि सेहो देखिये रहल छी… त कुरूपता दिन-दिन बढिते जायत।
स्मारिका २०१४ मे निकलल छल। एकर प्रति एखनहुँ समूह पर उपलब्ध अछि डिजिटल मोड मे। पहिल बेर १००० प्रति प्रकाशित भेल छल। बहुत सफल आ ऐतिहासिक उपलब्धिक काज भेल छल। लाखों परिवार मे एकर प्रेरणा जरूर पहुँचल। आब २०२१ मे १० वर्ष पूर्णता पर स्मारिकाक प्रकाशनक नियार भेल अछि। हालांकि कलियुग एक दिश विचित्र ढंग सँ अपन प्रभाव देखा रहल अछि, टेढी मे हम सब कियो मस्त छी, सामुहिक कार्य करबाक सामर्थ्य घटैत जा रहल अछि… तथापि किछुए गोटा मात्र यदि फाँर्ह बान्हि लेब त बड़का-बड़का काज भऽ जाइत छैक। त २०२१ केर स्मारिका सँ एकटा पैघ लक्ष्य लेल गेल अछि ‘निर्धन कन्या सहायता अक्षय कोष’ केर निर्माण। देखी जे हमरा लोकनि अपन जीवन मे कतेक पैघ अक्षय कोष (कहियो नहि खर्च होइवला स्थिर राशि) ठाढ़ कय पबैत छी!! एकर ब्याज लाभ वा एकर सदुपयोगिता सँ निकलल लाभांश सँ प्रत्येक वर्ष एक निश्चित नियमानुसार किछु निर्धन कन्या केँ सहयोग करबाक परम्परा आरम्भ होयत। कोनो जरूरी नहि जे हम सब लाख-करोड़ आ कि पैघ-पैघ राशि देबैक, जतबे सम्भव होयत ओतबे, लेकिन देबैक जरूर। यैह लक्ष्य अछि।
अपने सब सँ सब बात बेर-बेर निवेदन करैत आबि रहल छी। अपनो लोकनि विश्वास जतबैत अपन योगदान पठेबाक कार्य आरम्भ कय चुकल छी। कतेक लोक चुप्पी सेहो लादि देलनि। कोनो बात नहि। काज हेब्बे करतैक। जानकी जी विहुँसैत सब किछु देखि रहल छथिन। तारीख फिक्स्ड छैक। ३१ अगस्त लास्ट डेट राखल गेल छैक। एहि भीतर सब कियो अपन-अपन योगदान पठा दी। सब किछु अपडेट कयल एहि पोस्टर केँ ध्यान सँ देखू आ ससमय अपन सहयोग स्वेच्छा सँ दान करू। खबरदार जे कियो गोटे कौचर्य मे लागब आ सहयोग त दूर अगबे काज करनिहारक कुचिष्टा कतहु करब, कारण स्वेच्छाचारिताक धर्म केँ सर्वोपरि मानि मात्र कोनो योगदान पठेबाक पहिल आ अन्तिम नियम अछि। बाकी भगवती स्वयं देखथिन!! किनको कोनो चिन्ता नहि करबाक अछि। हुनकर आह्वान जखन भऽ जाइत छैक त स्वयं अपने ओ कोनो न कोनो रूप मे सब काज पूरा करबैत छथिन। अस्तु! तारीख मोन राखब – ३१ अगस्त २०२१! तेकर बाद हमर दिमाग कियो गोटे कतहु सँ नहि चाटब! से प्रार्थना। आइ-काल्हि हमर घरोवाली दिमाग खाइत रहैत छथि, से हुनको कहय चाहबनि जे नियमबद्ध ढंग सँ काज करू।
हरिः हरः!!


text:
रविन्द्र उदासी, धनुषा। अप्रैल ८, २०१६. मैथिली जिन्दाबाद!!
एक दिस गरीबी आ बेरोजगारी मे पिसैत अपन मिथिला मधेश आ दोसर दिस विदेश जाय रोजगारी करबा मे जान पर रहल खतरा – आखिर कतय भेटत शान्ति मैथिल युवा सब केँ?
कतार देशक दोहा मे कार्यरत धनुषा जिलाक कुसमाहा सतोषर केर सबैला नगरपालिका निवासी ज्याबुल हक राइन केर दुखद मृत्युक खबैर सँ देश मर्माहत भेल अछि। नेपालक मिथिला मधेश सँ बेसी संख्या मे विदेश जएबाक परंपरा कहू आ कि फैसन आ कि बाध्यता – आर ओकरा सबकेँ रोजगारी मे बेसीकाल निर्माणकार्य मे मजदूरक काज करबाक लेल भेटैत अछि – एहेन कार्य जाहि मे सदिखन जान पर खतरा बनल रहैत अछि।
एक तऽ नेपालदेशक तापमान आ ओहि गल्फ देशक तापमान मे जमीन-आसमान केर फर्क, एतय प्रचंड गर्मीयो मे ओतेक तापमान नहि रहैत अछि जतेक कि ओहि देश मे सामान्य मौसम मे देखल जाएछ। यानि ५० डिग्री टेम्परेचर ओतुका काजक बेरका सामान्य तापमान होएत अछि। एहेन प्रचंड तापमान मे अपना केँ रिझबैत लोक अपन परिवार लेल रोजी-रोटी कमाएत अछि। कतेको मजदूरक जान तऽ लू लागि गेला सँ चलि जाएत छैक। तहिना कतेको मजदूर केँ ऊँच इमारत (मकान) केर निर्माण कार्य मे सुरक्षाक पेटी मे बान्हिकय ऊपर ऊँचाई पर काज कराओल जाएत अछि। मुदा एहि सुरक्षा मे कनिकबा चूक सँ जान बचायब कठिन भऽ जाएत अछि।
उपरोक्त घटना मे मृतक ज्याबुल दोहाक क्युएमएमसी कम्पनी मे कार्यरत छल। ओ सुरक्षाक पट्टी मे नहि बन्हेबाक कारण सँ २५ तल्ला ऊपर सँ निचाँ खैस पड़ल आर ठामहि पर मरि गेल। एहि दुःखक समाचार सँ ओकर गरीब माय-बाप पर भारी बिपत्तिक पहाड़ टूटि पड़ल अछि। आब के होयत परिवारक सहारा? के पठाओत वृद्ध माय-बाप आ परिजन केँ बाँचबाक आधार? कतय सँ आओत एहि घरक बेटा? हाक्रोश पारिकय कानि-कानि ओकर माता-पिता-परिजन अहुंरिया काटि रहल अछि। यैह दर्दनाक दृश्य ओहि सब परिवारक देखाएछ जतय एहेन दुर्घटनाक समाचार भेटैत अछि। ईश्वर सँ प्रार्थना जे आहत परिवार केँ संबल दैथ एहि अपार दुःखक बेर अपना केँ सम्हारि सकय!
नेपाल सरकार सेहो एहेन दुखद अन्त लेल पीडित परिवार केँ सहयोग उपलब्ध कराबय आ संगहि बीमा केर व्यवस्था आवश्यकत तौर पर करय, मात्र देशक खजाना मे विदेशी मुद्राक कमाइ टा गनला सँ नागरिक मे असुरक्षाक भय व्याप्त होयत, एहि दिशा मे सरकार आ समाज सबहक ध्यान जरुर जेबाक चाही। विदेश मे रोजगारी लेल गेनिहार पहिने एहि सब बातक गारंटी जरुर करय।


text:
मल्लिका साराभाई
मल्लिका साराभाई (१९५४-०४-०९) एक मशहूर कूचिपूडि, भरतनाट्यम् नर्तकी, मन्च अभिनेत्री, निर्देशक आ एक सामाजिक कार्यकर्ता छथि।[१]
जीवनी[सम्पादन करी]
मल्लिका, नर्तकी मृणालिनी साराभाई आ प्रमुख अन्तरिक्ष वैज्ञानिक विक्रम साराभाईक बेटी छथि । समानान्तर सिनेमा सँ अपन फिल्मी जीवनक शुरुवात केने अछि । मल्लिका पीटर ब्रुक कऽ नाटक महाभारत मे द्रोपदीक भूमिका निर्वाह केनेए छल । मल्लिका, दर्पणा अकादमी फ आर्टस् (अहमदाबाद) कऽ निर्देशक सेहो छी । मल्लिका साराभाईले भारत अ विदेशक प्रमुख महोत्सवसभमे भाग लऽ । मल्लिका साराभाईले हर्ष मन्दरक किताब उपर आधारित अनसुनी नाटकक पटकथा सेहो लेखने अछि । अनसुनीक हिन्दी अनुवाद रंगमंच निर्देशक अरविन्द गौड केने अछि।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- Mallika Sarabhai's personal website
- Welcome to World of Darpana
- मल्लिका साराभाई टेडमे
- इन्टरनेट चलचित्र भण्डारणमे मल्लिका साराभाई


text:
मधुबनी [राजेश मिश्र]: मंगलदिन हरेक सालक भांति इहो बेर याज्ञवल्क्य महोत्सव केर आयोजन खूब धूमधामसँ सम्पन्न भेल। विदित हो जे ई आयोजन मधुबनी जिलाक जगवन गाममे जे याज्ञवल्क्य ऋषि केर तपोभूमि रूपे विश्वविख्यात अछि ओतहि हरेक साल खूब हर्षोल्लास संग मनाओल जाएत अछि। कार्यक्रमक मुख्य अतिथि अनुमंडल विकास पदाधिकारी (एसडीओ) मुकेश रंजन आओर पुलिस उपाधीक्षक (डीएसपी) पुष्कर कुमार छलाह। समारोहकेँ उद्घाटन विधानसभा विधायक फैयाज अहमद केर हाथों कएल गेल। कर्यक्रम केर शुरुआत दीप प्रज्वलितसँ भेल। तकरा बाद कवि सम्मेलन जाहिमे जीवविज्ञानक अवकाश प्राप्त शिक्षक आ कवि श्री शंकर राय श्रोताकेँ अपन कवितासँ खूब आनंदित केलनि, वर्तमानमे कवि श्री शंकर राय बाबा विद्यापति डीह केर सेवामे अपन समय दs रहलाह छथि। दरभंगासँ श्री देवनारायण यादवजी उपस्थित सभाकेँ बाबा याज्ञवल्क्य ऋषिक जीवनगाथा आ हुनक विद्वतासँ परिचय करौलनि। समिति अध्यक्ष विजय लाल यादव, सचिव अनिल श्रीवास्तव आओर समस्त ग्रामवासिक पुरजोर मेहनत आ दृढ़ संकल्पक परिणाम छल जे लगातार सब साल खूब सुन्नर आ सुनियोजित तरीकासँ आयोजनक संपादन कएल जाएत रहल अछि।
उपस्तिथि श्रोता आ कार्यक्रमक दर्शकदीर्घा केँ अनुमंडल पदाधिकारी कार्यक्रम निमित अपन संबोधन द्वारा खुबरास बधाई देलनि संगहि कहलनि जे अहाँ समस्त ग्रामवासी भविष्यमे अहितरहक कार्यक्रमक आयोजन करैत रहू आ अहिमे हमर सहयोग सदैव रहत। कार्यक्रमक अंत विजय लाल यादव उपस्थित दर्शक लोकनिक आभार आ धन्यवाद प्रकट करैत केलनि।


text:
सुधा मिश्र ।
दीपं ज्योति परम् ज्योति, दीप ज्योतिर्जनार्दन:। दीपो हरतु मे पापम् , दीपज्योतिर्नमोस्तुते।। “शुभम् करोति कल्याणम् आरोग्यम् धन सम्पदा शत्रुबुद्धि विनाशाय दीपज्योति नमोस्तुते।।” दीप शुभ आउर मंगलके प्रतीक छै।कल्याणकारी छै। दीप जरेलाय सँ रोग मुक्त होइत छै। वातावरण स्वच्छ होइत छै।
दीप जरेलाय सँ नकारात्मक उर्जा दुर होइत छै आ सकारात्मक के वृद्धि होइत छै। पवित्र तरंग वातावरणके प्रफुल्लित- प्रकाशित करैत छै। ताहुमे घी वाला दीप त मिझेलाक बादो किछु घंटा तैक सात्विक उर्जा दैत रहै छैक। मानव शरीरमे सात चक्र समावेश छै आ ई बहुतो रंगके उर्जाके उत्पन्न करबाक काज करैत छै सँगमे मनुष्यके तन, मन एवम् मस्तिष्कके नियंत्रित रखैत छै।
ज्योतिषशास्त्र अनुसार आजु 5 अप्रिल 2020 तथा 23 चैत 2076 चैत शुक्ल द्वादशी रविदिन अतयन्त पवित्र , शुभ, आरोग्य, समृद्ध, पुरशार्थ बढबबाला 7 बाजिक 7 मिनट सँ 9 बाजिक 9 मिनेट धरिक समय अतयन्त शक्तिशाली आ महत्त्वपूर्ण मानव कल्याणके लेल मानल गेल अछि। इ समयमे मंगलके प्रभाव दुगुना रहैत छै। मंगल साहस,पराक्रम ,एकजुटता आउर एकाग्रताके प्रतीक होइत छै।आदमीक उच्च इच्छा शक्ति आर शारीरिक प्रतिरोधात्मक क्षमताके बढबै छै। जै सँ मनुष्य केहनो समस्या सँ उबैर सकैत अछि। आजुक दिन चंद्रमा सिंह राशिमे प्रवेश करैत छै।सिंह सुरुजके प्रतीक छै आ अकर सम्बन्ध प्रकाश आउर शक्ति सँ छै।शास्त्र अनुसार इ संयोग दुर्लभ छै आ अपना सभके प्राप्त भेल अछि। ताय दीप प्रजव्लनक मानव कल्याणके लेल अग्रसर होउ।
दीपक इजोत एकटा अलौकिक घेरा आ आभामंडल बनबैत छै। आभामंडलमे संवाद सुन्दर होइत छै।जाहि सँ सकारात्मक उर्जा उत्पन्न होइत छै । दीप आगिके प्रतीक होइत छै । आगि प्रकाश आ जीवनक स्रोत छै।अादमीके सेहो देखलेल प्रकाशके जरुरत परैत छै। जिन्गीके आगि सेहो कहल जाइत छै। मनुष्यके भित्तरके जिन्गीके आगि मनुष्यके सक्रिय रखैत छै। अहि पृथ्वी पर जीवनक मूल चीज सुरुज सेहो आगिके प्रतीक अछि। दीप होय या बल्ब होय या ट्यूब होय या टर्च होय सब आगिके प्रतीक छै। चलु सभकेउ मिलि संग दीप बारिकसकारात्मक उर्जाके ग्रहण करी।
दीपके बहुत गहिर सम्बन्ध विज्ञान सँ छै। अकर सिधा सम्बन्ध योग वशिष्ठके छठम् अध्याय सँ संबंधित छै। पदम् श्री अवार्डी आउर इंडियन मेडिकल एसोसिएसनके पूर्व अध्यक्ष डा के के अग्रवालके कहब छन्हि जे छठम् अध्याय सामुहिक चेतनाके सिद्धान्तके बारेमे छै।” 95% मनुष्य उवाह करैत छै जे 5% मनुष्य सोचैत छै आ करैत छै।” मनुष्यके शरीर अा सामुहिक चेतनाके सिद्धान्तके बारेमे कहैत छथि जे जाहि सिद्धान्तके पोथीमे डारि लगाएल गेल अछि अोहिमे शरीरके एसीई-2 रिसेप्टर्सके बलुवार बनबके शक्ति छै। एसीई-2 एक रंगके एंजाइम छै जे मनुष्य शरीरके hearts , lungs , kidney – – – etc मे कोशिकाके सँग रहैत छै।रिसेप्टर गंभीर सांस सम्बन्धि बनबाला कोरोना वायरसके लेल प्रभावी छै। एसीई-2 रिसेप्टर्सके नियंत्रित आ दुरुस्त करबाला सामुहिक चेतनाके विज्ञान क्वान्टम फिजिक्सके अवधारणा पर आधारित छै। यदि अपने सभ सामुहिक रुपमे शरीरमे कोरोना वायरसके नहि रहदेबके निर्णय लैत छी त अपन सभहक सामुहिक चेतना अकरा सुनिश्चित करमे मदत करत।
रसायन विज्ञान सेहो पुष्टि करैत अछि जे सरिसोके तेलमे एहन तत्व छै जकर ज्वलन आ वातावरणमे रहल रसायन सँ प्रतिक्रिया स्वरुप विषधर चीज कीरामाकुर,रोगाणु, किटाणु आदिके मारके शक्ति होइत छै। महामारीके अंत करके छै ।जगके जोगबके छै। मानव कल्याणमे लागके छै। तँ शुभ काजमे देर किया? सँग मिलिक चलु दीप जराबी।


text: दरभंगा। लक्ष्मी विलास पैलेस (आनंदबाग) क दरबार हाल मे 26 साल बाद संगीत समारोह भेलाक बाद दरभंगाक एकटा आओर संगीत क गढ रहल बेला पैलस मे संगीत क गूंज सुनबा लेल भेटल। बेला पैलेस एक बेर फेर अपना कए संगीत क सरोवर मे डूबा लेलक। बेला पैलस (डाक प्रशिक्षण केंद्र) क सभागार मे आयोजित समारोह मे शास्त्रीय संगीत क प्रस्तुति पर उपस्थित श्रोता मुग्ध होइत रहलथि। ज्ञात हुए जे 20म शताब्दी क लगभग सबटा महान गायक एहि सभागार मे अपन प्रस्तुति द चुकल छथि। केएल सहगल होइथि या बिस्मिल्लाह या फेर पंडित रामचतुर सब एहि ठाम प्रस्तुति लेल आतुर रहैत छलाह। सच कहल जाए त 20म शताब्दी मे संगीत क इ एकटा महत्वपूर्ण पीठ छल, जाहि ठाम संगीत आ संगीतज्ञ कए पूजा होइत छल। राज बहादुर विशेश्वर सिंह क संगहि बेला पैलेस क संगीत साधना सेहो खत्म भ गेल। मुदा एहि ठामक इतिहास नहि मिटाउल जा सकैत अछि। इतिहासक गौरवशाली परंपरा कए एक बेर फेर जीवंत करबा लेल संगीत संकल्प क दरभंगा शाखा आ विश्वविद्यालय संगीत आ नाट्य विभाग क संयुक्त तत्वावधान मे बेला पैलेस मे अंतरराष्ट्रीय शास्त्रीय संगीत समारोह क आयोजन कैल गेल। एहि कार्यक्रम मे पुणे स आएल डॉ. विकास कशालकार आ धनंजय हेगड़े गायन प्रस्तुत केलथि। एहि मौका पर वाराणसी क डॉ. संजय वर्मा गिटार आ पुण्डरीक भागवत तबला पर प्रस्तुति द कार्यक्रम कए मोहक बना देलथि। कार्यक्रम क संयोजिका लाव ण्यकीर्ति सिंह काव्या कहलथि जे कार्यक्रम क माध्यम स शास्त्रीय संगीत क संगहि बेला पैलेस क एहि सभागार कए सेहो नव जीवन भेटल अछि। एहि मौका पर दूटा पुस्तक क लोकार्पण सेहो कैल गेल।


text:
अखिलेश कुमार मिश्रा।
मिथिला तs सदा सँ आध्यात्मिक आ ज्ञानक केंद्र रहल अछि अछि। एतुका रहन-सहन आ खान-पान अपने आप में विलक्षण अछि। तहिना एतुका सामाजिक ताना-बाना भी बिल्कुले अलग अछि। चूँकि सभ गाँव में सभ वर्ण मिलि समाज कें निर्माण करै छैथि जे कि एक दोसर के निर्भरता कें सेहो द्योतक छैथि। तहन तs लोक गाम में हरेक ओतय सँ ऐन-गेन खान-पान कें सम्बन्ध नहि राखि सकैत अछि। तहन गामक किछु घर परिवार जिनका ओतय सँ आपस सभक खान-पीन ऐन-गेन चलैत रहैत छैन्ह ओ आपस कें सौजनियाँ कहाइत छैथि आ जाहि प्रक्रिया (विशेष व्यवस्था) कें द्वारा आपस में ई सम्बन्ध स्थापित होइत अछि से सौजन कहाइत अछि।
सभ सँ पहिले अहाँ सभक समक्ष सौजन शब्दक अर्थ बता दी। सौजन शब्द दू शब्द सँ अलग अलग लेल गेल अछि। पहिल शब्द अछि सुजन, मतलब नीक आदमी। दोसर शब्द अछि सौजन्य अर्थात मित्र। सौजन के वास्तविक भाव अछि ओ अहि दुनू कें योग अछि अर्थात नीक आदमी सँ मित्रता कायम केनाइ। आ मित्रता कायम करs लेल तs ऐन गेन खान पान आवश्यक अछि।
ओना हम तs एक्कर तेसर अर्थ से बुझैत छी सौजन शब्द स्वजन सँ ऎल अछि। स्वजन कें अर्थे भेल अप्पन आदमी। अर्थात जे गाम में अप्पन खास आदमी सभ भेलाह ओ सौजनियाँ में छैथि।
पहिले गाम सभ में जे सौजनियाँ में नै रहैथि तिनका ओतय सिद्ध अन्न खेनाइ निषेध छल। ओ हुनका ओतय मात्र असिद्ध खा सकैत छलैथि ओहो बिना नून कें। अर्थात बिना सौजनियाँ कें नून नै खा सकैत छलैथि। जाहि घर सँ सौजनियाँ कायम करs कें रहैत छल तs ओहि घरक मुख्य सदस्य कें भोजन पर आमंत्रित कs कs हुनका सत्कार सहित भोजन जाहि में सिद्ध अन्न आ नूनक प्रयोग भेल हो अर्थात छ नौ खुआ कs पाँचों टूक कपड़ा बिदाई समेत भेजल जाइत छल। ओहि दिनक बाद सँ ओहि दुनू घर परिवार आपस में सौजनियाँ भs जाइत छलैथि आ आपस भोजन-भात में कुनो निषेध नै छल। स्त्रीगण सेहो ओहि भोज या भोजन में हिस्सा लs सकैत छलीह।
मिथिला में तs बिना सौजन कें किनको ओतय नून बाला भोजन खेनाइ बुझु जे निषेध छल। बाराती में छ नौ तs बनैत छल मुदा बिना नून के ही। भोजन के लेल अलग सँ नून परसल जाइत छल।
जहन दू घर में वैवाहिक सम्बन्ध स्थापित होइत छल तs समाधि आ किछु गणमान्य कें अलग सँ कुनो अवसर पर बजा कs हुनका सत्कार सहित भोजन करा आ विधिवत पाँचों टूक कपड़ा सँ बिदाई कैल जाइत छल। एकरे कनि अलग रूप में वर के सम्बन्धी या भाई सभक सँग आ कन्यापक्ष सँ हुनकर भाई सभक साथ भोजन कें सेहो सौजन कहल गेल अछि। अहि भोजन में अंत में एक दोसर के अपन आंइठ सेहो खुआ कs सम्बन्ध कें प्रगाढ़ता के परिचय देल जाइत अछि। मुदा कनि विभत्स भs गेल अछि में भोजन अंश फेंका फेंकी मैं बर्बाद भs जाइत अछि। किछु घटना तs एहेन सेहो देखल गेल अछि जाहि में दुनू पक्ष कें रिश्ता में खटास आबि गेल अहि भोजन फेका फेंकी में। तैं भोजन करै बेर में सौजन के नीक सँ निभाउ।
हम जेखन गाम में रही तs 1990 सँ 2002 तक हमर बैच कें सभ लड़का सभ गामक सौजनियाँ परिपाटी के लगभग खत्म ही कs देने रही। गाम में कतौ भोज होइ तs श्रम दै लेल पहुँच जाइ, आ अगर भोजन लेल कहल जाइत करs में कुनो हर्ज नै रहै। सभ युवावर्ग गामक कुनो विवाह में खुशी खुशी श्रमदान दै लेल पहुंच। जाइत छल।
खैर आब तs सौजन परिपाटी लगभग खत्म ही भs चुकल अछि।🙏🙏🙏
“सौजन”
अखिलेश कुमार मिश्रा।


text: पटना। बिहार क विकास क सहभागी बनबा मे कनाडा दिलचस्पी लेलक अछि। कनाडा बिहार कए फूड प्रोसेसिंग क क्षेत्र मे तकनीकी सहयोग क पेशकश केलक अछि। ओ दावा केलक अछि जे एहि सेक्टर मे बिहार मे असीम संभावना अछि आ आबैवाला समय मे इ राज्य देश क अन्य राज्य कए पाछू छोडि़ सकैत अछि। कनाडा क कृषि, ग्रामीण आ खाद्य उपमंत्री डॉ. बेरी टॉड राज्य क उद्योग, जल संसाधन, निबंधन, उत्पाद आ मद्य निषेध मंत्री विजेन्द्र प्रसाद स भेंट केलथि आ हुनका कनाडा सरकार क विधिवत प्रस्ताव सेहो देलथि। डॉ. टॉड कहला जे फूड प्रोसेसिंग मे कनाडा विश्व क उन्नत राष्ट्र मे अछि आ तकनीकी रूप स काफी दक्ष अछि। बैठक क बाद विजेन्द्र प्रसाद यादव कहला जे मक्का, लीची, मिर्च, गेहूं आ आम क फूड प्रोसेसिंग मे कनाडा विशेष सहयोग क उत्सुक अछि। उत्पादन स लकए बेहतर पैकिंग तक क तमाम प्रक्रिया कए वैज्ञानिक तरीका स कार्यान्वित करबा आ अन्य तकनीकी सहयोग देबा लेल दूनू गोटे तैयार छी। बिहार कए एकर जरूरत छल। यादव कहलथि जे तकनीकी रूप स सक्षम भेलाक बाद फूड प्रोसेसिंग क क्षेत्र मे बिहार देश क सबस पैघ उत्पादक राज्य बनबाक क्षमता रखैत अछि।


text:
स्रोतः हिन्दुस्तान पटना संस्करणक समाचार
मैथिली भाषा सेहो अाब हाईटेक भऽ रहल अछि। मैथिली मे वेबसाइट तऽ कतेको रास अछि। लेकिन पहिल बेर एकटा मोबाइल एप्प बनाओल गेल अछि। मैथिली साहित्य संस्थान, पटना केर लेल ई एप्प इंटर पास युवक अच्युत द्वारा तैयार कैल गेल अछि।
एहि एप्प केर माध्यम सँ आब गैर मैथिली भाषी सेहो आसानी सँ मैथिली सीख सकता। आबयवाला दिन मे एकर मदद सँ जर्मन, फ्रेंच भाषी सेहो जर्मनी और फ्रांस मे बैसियेकय मैथिली सीख सकता। मैथिली भाषा केर पहिल एप्प केर लोकार्पण शुक्रवार केँ भेल।
संस्थान केर सचिव भैरवलाल दास और कोषाध्यक्ष डा.शिव कुमार मिश्रा केर मुताबिक एहि एप्प केँ कियो अपन एंड्रॉयड मोबाइल पर आसानी सँ डाउनलोड कय सकैत अछि। शुरुआत मे तऽ एहि पर संस्थान सँ जुड़ल सब जानकारी उपलब्ध करायल जायत। संगहि मिथिलांचल केर समृद्ध कला-संस्कृति, मैथिली केर गीत, साहित्य और धरोहर सबहक जानकारी भेट सकत। धीरे-धीरे एहि पर मैथिली सीखबाक ट्रेनिंग सेहो देल जाय लागत।
एकरा वास्ते ऑडियो और वीडियो सेहो एहि पर अपलोड कैल जायत। एहि एप्प केर उपयोग यूपीएससी केर परीक्षा मे बैसनिहार मैथिली भाषाक परीक्षार्थी सेहो कय सकता। एहि एप्प केर मदद सँ आब छात्र-छात्रा दिल्ली, मुंबई कतहुओ घरे बैसल मैथिलीक तैयारी कय सकता। ओत्तहि विदेशी सेहो मैथिली सीखय चाहैत अछि। एहि एप्प केँ विकसित करनिहार अच्युत अमेरिकाक दुइ विश्वविद्यालय मे इंजीनियरिंग मे नामांकनक लेल पात्रता परीक्षा पास केलनि अछि।


text:
भूकंप एक: चर्चा अनेक
विगत किछु वर्ष मे भारतीय उपमहाद्वीप पर विभिन्न तरहक भयावह प्राकृतिक आपदा-विपदा सँ मानवकेँ साक्षात्कार भेलैक अछि। किछु घटना तऽ एहेन छैक जेकरा स्मृति मे अनैत आइयो रोयाँ काँपि उठैत छैक, सिहरन सँ आत्मा तक दग्ध भऽ जाइत छैक। ओना प्राकृतिक घटना-दुर्घटना पर केकरो कोनो नियंत्रण नहि छैक, तथापि लोक आस्था-अनास्था सँ अनेको बहन्ना जोड़ि भिन्न-भिन्न तरहक चर्चा करैत अछि। चाहे ओ केदारनाथ आ चारू धामक यात्रापर आयल भीषण बाढि सँ भेल तबाहीक दृश्य हो, चाहे धरतीक स्वर्ग मानल जायवला जम्मू तथा कश्मीर मे आयल बाढि सँ उत्पन्न स्थिति हो, या फेर वर्तमान नेपाल भूकंप सँ मचल ताण्डव-लीला। ध्यातव्य ई छैक जे बेसी रास लीलापूर्ण तबाही आखिर एहि पहाड़ी क्षेत्र – हिमालय रेन्ज मे कियैक देखय लेल भेटैत छैक।
निश्चित रूप सँ समूचा पहाड़ केँ देवाधिदेव महादेवक वासस्थल कैलाश पर्वत सँ जोड़िकय देखल जाइत छैक, कतेको ठाम शक्ति-स्वरूपा देवीक उपासनास्थल छैक, पौराणिक गाथा आदिक अनेको जीवित दर्शनीय स्थल एहि पहाड़ मे भेटैत अछि, केदारनाथ, पशुपतिनाथ, कैलाश मानसरोवर, वैष्णोदेवी, कामाख्यादेवी, बाराहक्षेत्र, दन्तकाली, मुक्तिनाथ, हलेसी महादेव, पाथीभरा देवी – ई सब तऽ गोटेक नाम भेल, एकर अतिरिक्त हजारों किलोमीटर केर विस्तार क्षेत्र हिमालय मे ठाम-ठाम पर आराध्यदेवक अनेको रूपक विख्यात मन्दिर आ आदिकाल सँ हजारों-लाखों ऋषि-मुनिक तपस्याक्षेत्र रहल स्थान आइ पर्यटन लेल प्रसिद्ध अछि। पौराणिक आस्था पर आधुनिकताक सुख-सुविधाक आवरण चढि गेला सँ आस्थावान आहत होइत कहैत अछि जे ई सब ताण्डव-प्रकृतिक विनाशलीला शिवजीक कोप सँ होइत अछि। किछु एहने प्रमाणो अभरैत छैक जाहि सँ ई आस्थाक बात आरो गंभीर रूप सँ स्थापित होइत छैक। ओहेन भयानक बाढि मे केदारनाथ मन्दिरक ढाँचा जहिनाक तहिना ठाढ रहब, एहेन भयावह भूकंप मे काठमान्डुक पशुपतिनाथ मन्दिरकेर किछुओ नहि बिगड़ब… ई सब आस्थावानक मनक वेदनाकेँ अनास्थावान द्वारा कैल जा रहल कतेको प्रकारक आडंबरी भौतिकतावादी व्यवहार सँ उत्पन्न विनाशलीलाक बातकेँ सच प्रमाणित करैत छैक।
दोसर दिशि पहाड़ी जल-बहाव केँ पहाड़ी क्षेत्र मे बान्हिकय जल-दोहन करबाक नीति सँ सेहो पहाड़क स्थिति मे परिवर्तन अबैत छैक जेकर असर भूतल केर विभिन्न परत पर पड़ैत छैक। हालहि समाचार मे आयल छल जे चीन ब्रह्मपुत्र सन महानद केर जलकेँ संचित कय हजारों मेगावाट बिजली परियोजना पर कार्य कय रहल अछि। एक विशाल क्षेत्र मे जल-संचय लेल बान्ह बना रहल अछि। वैज्ञानिक तहिये सँ आशंका करय लागल छल जे एहि तरहक प्रयास मानवहित लेल खतरनाक भऽ सकैत छैक। तहिना भारत मे सेहो हिमालय सँ निकैल रहल विशाल जलस्रोत केँ बान्हिकय अपना तरहें परियोजनाक विकास मे लागल अछि। कतेको बेर एहि सब पर विवाद सेहो भेलैक। एतेक तक जे गंगाक जलस्रोत तक केँ बान्हि कय लाखों-करोड़ों आस्थावानक संग खेलबाड़ कैल गेलैक। भौतिक विकास लेल प्राकृतिक संरचना संग छेड़छाड़ करब कतहु न कतहु विनाशकारी होयबाक आशंका एखन विश्वास मे परिणति पाबि रहलैक अछि।
मानवहित लेल आस्था, प्रकृति, विज्ञान आदि मे नीक समन्वय केर आवश्यकता प्रतीत भऽ रहलैक अछि। नहि तऽ महाप्रलय केर भविष्यवाणी सच मे परिणति होइत शीघ्रे देखल जायत तेहेन प्रतीत होमय लागल अछि।
हरि: हर:!!


text:
हम बात क' रहल छी दरभंगा जिलाक हायाघाट ब्लाक क्षेत्रक रघुनाथपुर मे स्थित त्रिवेणी संस्कृत मध्य विद्यालय के, जे अपना आप मे एक मिसाल अछि। देशक दोसर सभ स्कूल लेल, जता छात्र- छात्रा सभके नहि अगबे गुणात्मक शिक्षा मुहैया कराओल जायत अछि बल्कि हर ओ जरूरी बात सिखाओल जायत अछि जाहिसँ मानव जीवन क' सुखद बनाओल जे सके। एहि स्कूल केर अनुशासन सेहो कोनो बड़का स्कूल केर मुकाबला मे कम नहि अछी।
अपने क' बता दी कि एहि स्कूल मे एको गोट छात्र- छात्रा एहेन नहि अछि जे स्कूल ड्रेस आओर आईडी कार्ड के बिना अच्छी। एता धरी कि मिड डे मील बनबै बाली रसोइया सेहो यूनिफॉर्म मे आबैत अछि। समूचा स्कूल मे साफ- सफाई केर एहेन व्यवस्था स्थापित कायल गेल अछि कि देखते बनैत अछि।
एहि स्कूल के शिक्ष सभ अप्पन सच्चा लगन आओर मेहनत केर बदौलत छात्र सभक भीतर संस्कार, सभ्यता आओर उच्च नैतिकता क' बहुत सुंदर आओर स्थिरता केर संग ढालैत छथि। ईए कारण अछि कि जखन कियो ओहि स्कूल जायत अछि तेँ छात्र - छात्रा सभ अपन स्वागत शैली आओर शालीन व्यवहार सँ हुनकर मोन मोहि लैयत अछि।
अपने क' बता दी एहि स्कूल केँ दोसर सभसँ नीक बात ई अछि कि ई स्कूल संस्कृत मीडियम होयबाक बावजूद एहिमे पढाई बला कुल छात्र - छात्रा केँ 40 प्रतिशत हिस्सा मुस्लिम छात्र - छात्रा अछि आओर सभ मुस्लिम छात्र - छात्रा संस्कृत केर श्लोक पढ़ैत अछि आओर ऐहिक माने सेहो खूब जोका बुझैत अछि।
आय एक दिस जता देश भरिमें किछु सांप्रदायिक ताकत सभ धर्म केर नाम पर नफरत पसारे के काज क' रहल अछि, आपसी भाईचारा क' खत्म करे चाहैत अछि, ओतहि दोसर दिस एहि स्कूल के हिंदू- मुस्लिम छात्र मिल जुलीके पूरा दुनिया क' स्नेह आओर भाईचारा केर संदेश किछु एहि अंदाज मे द' रहल अछि कि नफरत केर पुजारी सेहो एहि मासूम बच्चा सभक मुरीद भ' जाय।
स्कूल कें पूर्व सेवा निवृत प्राचार्य बैधनाथ झा कहलनि कि एक समय एहनो छल जखन एहि स्कूल मे पहली कक्षा सँ क'के एमए (आचार्य) धरिक पढ़ाई होयत छल। मुदा बदलैत समय केर साथ शिक्षा प्रणाली मे सरकार केर निति सेहो बदले लागल, जाहिक नतीजा ई भेल कि आय ई स्कूल मिडिल स्कूल मे सीमित रही गेल।
अपने क' बता दी ई स्कूल बिहार संस्कृत बोर्ड सँ जुड़ल अछि आओर संस्कृत बोर्ड केर नियम मुताबिक सरकार स्कूल के भवन निर्माण केर जिम्मेदारी नहि उठबैत अछि, ऐहिक लेल स्कूलक भूमि, भवन आओर दोसर महत्वपूर्ण जरूरत स्कूल समिति सदस्य सभके जुटबे पड़ैत अछि। एहि स्कूल क' सरकारी सहायता केर नाम पर शिक्षक सभके वेतन के संगे - संग छात्र सभके किताब आओर छात्रवृत्ति देल जायत अछि। ओनाकि हायाघाट केर विधायक अमरनाथ गामी केर कोष सँ दू कमरा पक्का मकान बनाओल जे रहल अछि।
विद्यालय केँ प्राचार्य आरती कुमारी कहलनि की आय स्कूल कैको मूलभूत सुविधा सँ वंचित अछि, जेना छात्र सभक अनुपात मे कमरा के कमी, स्कूल के बॉउंड्री वाल नहि होयब, शिक्षक सभक कमी आओर बरसातक दिन मे जल जमाव केर समस्या। प्राचार्य आरती कुमारी कहलनि की स्कूल मे पर्याप्त भवन नहि होयबाक कारण अस्थिर - अस्थिर छात्र सभक संख्या कम भेल जे रहल अछि जे एक चिन्ता केर विषय अछि, हम सभ स्कूल के एहि समस्या केर प्रति कैको बेर संबंधित विभाग क' अवगत करेलहुँ मुदा आय धरी किछु नहि भ' सकल।


text: पटना। किशनगंज में अलीगढ़ मुस्लिम विश्र्वविद्यालय (एएमयू) क सेंटर लेल जमीन क संकट दूर भ गेल। राज्य सरकार एक ठाम 224.02 एकड़ जमीन उपलब्ध करा देलक अछि। राज्य मंत्रिपरिषद एहिस संबंधित प्रस्ताव कए स्वीकृति प्रदान करि देलक। मुख्य सचिव नवीन कुमार क अनुसार पहिने देल गेल जमीन तीन टुकडा में छल, जे विश्वविद्यालय प्रशासन कए मंजूर नहि छल। आब एक ठाम जमीन द देल गेल अछि राजस्व विभाग मानव संसाधन विभाग कए जमीन मुहैया कराउत आ शिक्षा विभाग एएमयू कए जमीन हस्तांतरित करत। इ जमीन किशनगंज में मौजा चकला आ मौजा गोविंदपुर क अछि। एक टका सांकेतिक सलामी आ लगान जमा कराकए एएमयू कए इ भूमि एहि शर्त क संग देल जा रहल अछि जे एकर उपयोग ओ घोषित उद्देश्य क अनुरूप करत। सरकारक एहि फैसलाक संगहि एहि विश्वविद्यालय लेल जमीनक विवाद खत्म भ गेल।


text: पटना। बिहार मे अंतरराष्ट्रीय आतंकवादी संगठन अलकायदा क संदिग्ध आतंकवादी क गिरफ्तारी, हाल क दिन मे नक्सली पर पुलिस क बढ़ैत दबाव आ भारी मात्रा मे विस्फोटक क बरामदगी क कारण पुलिस कए 26 जनवरी क गणतंत्र दिवस क अवसर पर कोनो आतंकवादी आ नक्सली घटना हेबाक आशंका अछि। एहि आशंका क मद्देनजर राज्य क विभिन्न थाना कए सचेत करि देल गेल अछि। पुलिस मुख्यालय क एक टा अधिकारी क मुताबिक बिहार आ नेपाल क सीमावर्ती क्षेत्र आ नक्सल प्रभावित इलाका मे पुलिस कए विशेष चौकसी क निर्देश देल गेल अछि। राज्य मे सिनेमा घर, रेलवे स्टेशन, बस अड्डा, भीड़भाड़ वाला क्षेत्र मे विशेष सतर्कता बरतैत संदिग्ध वस्तु पर नजर रखबाक आदेश देल गेल अछि।


text:
६ मार्च २०२०, मैथिली जिन्दाबाद!!
आइ थिकैक रंगभरनी एकादशी। आजुक शुभ दिन मिथिला भरि मे कतेको बरुआक उपनयन आर कतेको एकादशी व्रत कयनिहाइर माता-बहिनक एकादशी जागक दिन सेहो थिक। पंचांग पर विशेष दृष्टि रखनिहार विशेषज्ञ लोकनि आजुक दिवस केर महिमा एहि तरहें कहलनि अछि।
साभार – हिन्दुस्तान
फाल्गुन माह मे शुक्ल पक्ष केर एकादशी केँ रंगभरनी एकादशीक नाम सँ जानल जाइत अछि। एकरा आमलकी एकादशी सेहो कहल जाइत अछि। मान्यता छैक जे शिवरात्रिक दिन माता पार्वती सँ विवाह उपरान्त भगवान शिव रंगभरनिये एकादशीक दिन माता पार्वती केर द्विरागमन करेबाक लेल काशी पहुँचल छलाह। ईहो मान्यता छैक कि औझके दिन भगवान विष्णु द्वारा सृष्टिक रचनाक लेल आंवला (धातृक) गाछ केर जन्म देल गेल छल। एक अन्य मान्यताक अनुसार औझके दिन श्याम बाबा केर मस्तक पहिल बेर श्याम कुंड मे प्रकट भेल छल। ताहि लेल आजुक दिन लाखों श्याम भक्त खाटू जाइत छथि।
रंगभरनी एकादशी पर भगवान शिव और माता पार्वती केर विशेष शृंगार कयल जाइत छन्हि। एहि दिन सँ काशी आ मथुरा मे होली पर्व केर आरंभ भऽ जाइत अछि। एहि दिन भगवान शिव केँ रंग गुलाल अर्पित करू। एहि दिन शिवलिंग पर चंदन सँ तिलक लगाउ आर बेलपत्र, जल अर्पित करू। अबीर और गुलाल अर्पित करू। एहि दिन भगवान शिव केर उपासना सँ नीक स्वास्थ्य और सौभाग्य केर प्राप्ति होइत अछि। एहि एकादशी पर आंवलाक गाछक पूजा कयल जाइत अछि। एहि एकादशी पर प्रत्येक घर मे सुहागिन व्रत रखबाक संग आंवला वृक्ष केर पूजा करैत छथि आर पुष्प या रंग सँ भगवान केर संग होली खेलाइत छथि।
नोटः
एहि आलेख मे देल गेल जानकारी धार्मिक आस्था व लौकिक मान्यता पर आधारित अछि, जेकरा मात्र सामान्य जनरुचि केँ ध्यान मे राखिकय प्रस्तुत कयल गेल अछि।
हरिः हरः!!


text: जाले-दरभंगा, मिथिला मिरर : दरभंगा जिलाक जाले प्रखंड अंतर्गत दक्षिणी पंचायतक वार्ड नंबर 1 निवासी सोगारथ चौधरीक घरमे सोमदिन दुपहरियामे एकटा अज्ञात युवक घुसि गेल छल। सोगारथ चौधरी चोर पर आरोप लगबैत छथि जे हुनका घरसँ एकटा मोबाइल फोन आ 20 हजार रुपैया नगद चोरा भागि रहल छल, तखन चोरकेँ ओ खिहाड़ि पकड़लाह। ग्रामीण सभक मुताबिक चोरकेँ पकड़लाक बाद घरक लोक सभ युवककेँ पोलसँ बान्हि निर्दयतापूर्वक पिटाई केलक। आरोपी अपन प्राणक रक्षा लेल गोहार लगबैत रहल मुदा कियो नै ओकर बात सुनलक। घटनाक सूचना पुलिसकेँ द’ देल गेल। पुलिस आरोपीकेँ हिरासतमे लेलाक बाद पूछताछ शुरू केलक। पुलिसक पूछताछमे आरोपी बतौलक जे हुनक नाम जूही छनि आ कमतौल थानाक बरैल गामक निवासी इसराफिलक बेटा छथि। एक तरफ जूहीकेँ गामवला सभक कहब छनि जे जूही मंदबुद्धि बालक छथि आ कखनो- कखनो ओ विक्षिप्त जेना व्यवहार करैत छथि। समाचार लिखबा काल धरि पुलिस आरोपीसँ पूछताछ क’ रहल छल आ एहि मामलाक एफआईआर लिखल गेल छल। एहि मामलामे जाले थानाध्यक्ष उमेश कुमार कहैत छथि जे मामलाक छानबीन कएल जा रहल अछि संगहि कमतौल पुलिससँ सेहो संपर्क कएल गेल अछि जाहिसँ आरोपी युवकक आपराधिक रिकॉर्ड पता चलि सकय ।


text: पटना। उप मुख्यमंत्री सुशील कुमार मोदीक अनुसार समाहरणालय स गांधीघाट क बीच गंगा नदी क काते-काते सड़क बनेबाक मार्ग प्रशस्त भ गेल अछि। 150 करोड़ क लागत स बनै वाला एहि सड़क क डीपीआर नगर विकास विभाग तैयार करि लेलक अछि। श्री मोदी कहला जे आठ स दस फीट चौडा एहि सडक कए कात मे लोक कए बैसबा लेल कुर्सी लगाउल जाएत। समाहरणालय स गांधीघाट क दूरी पांच किलोमीटर अछि। दूनू स्थल क बीच मे कई ठाम घाट सेहो बनाउल जा रहल अछि। एहि घाट पर सांस्कृतिक कार्यक्रम नियमित रूप स होएत। सड़क निर्माण क योजना गंगा रीवर बेसिन आथोरिटी क अछि। योजना मे किछु सुधार क संग केंद्र कए पठा देल गेल अछि मंजूरी भेटलाक बाद काज शुरू करि देल जाएत। दोसर दिस दिघा स पटना सिटी तक चारि लेनक सडक क लेल सेहो डीपीआर तैयार कैल जा रहल अछि। अपन काज स दुनिया कए अचंभित करनिहार प्रत्यय अमृत कए एकर जिम्मेदारी सौंपने अछि। श्री अमृत क प्रयास स इ परियोजना किछु गति पौलक अछि।


text:
श्रद्धेय राजकमल चौधरी (13 दिसम्बर 1929-19 जून 1967) मैथिली- हिंदीक लब्धप्रतिष्ठित कवि-साहित्यकार छथि। आज हिनक पुण्यतिथि पर कोटि-कोटि नमन आ श्रद्धांजलि अर्पित करैत छी।
फूलबाबू अपन लेखनीकें प्रारंभ अपन मातृभाषा मैथिली सँ केलैथ। बाल्यकालमें लिखल हुनक निम्नांकित पंक्ति (जे अप्रकाशित अछि) देखि हुनक परिपक्वताक झलक भेटैत अछि-
“ चान सन सज्जित धरा पर
कय रहल प्रियतमा अभिनय
बूड़ि भोर मन टुभुकी उठले
अहीं सं हम करब परिणय”
हिनक प्रथम मैथिली किस्सा #अपराजिता १९५४ ई० आ प्रथम मैथिली कविता #वैदेही पत्रिकामें #पटनिया_टट्टूक शीर्षक सँ १९५५ ई० मे प्रकशित भेल छल ।
।। द्रौपदीसँ विरक्ति ।।
आन्हर घरक अन्धकारमे
आब साँप नहि मारब
तोड़ि देब बरू तेल पियाओल लाठी।
थाकल देहक अन्ध-कूपमे
आब झाँप नहि मारब
कतबो ग्राह ग्रसित कएने हो मातल हाथी।
आन्हर घरक अन्धकारमे
अहाँ साँप कटबाउ
अपने देहक पंकिल जंगल पहाड़मे
एसकरि बीन बजाउ।।
हुनक कृतिमें ग्रामीण समाजकें रूढ़िवादी व्यवस्था पर कसगर प्रहार अछि। अपन जीवनकालमें हुनक पहिल मैथिली कवितासंग्रह #स्वरगंधा क’ प्रकाशन १९५८ ई० में भेल आ दोसर कवितासंग्रह #राजकमलक प्रकाशन मोहन भरद्वाज कें संपादनमें हुनक दिवंगत भेला कें २४ वर्षक बाद भेल।
हिनक कविताक विशेषता छल जे ओ अपन मोन सऽ लिखैत छला । हुनक लेखन लयबद्धता आ काव्य नियमक बंधन सऽ परे छला । अपन निजी अनुभव सऽ लिखल हुनक रचना अन्य रचनाकार सऽ हुनका पृथक करैत अछि। उदाहरणार्थ निम्न पंक्ति देखल जा सकैत अछि –
“जागल छी, कती राति बीतल अछि
ज्ञान नै होइए किछुओ
रूसल पिया जकां नहि कर मान-अभिमान
चान हे, आबह, लालटेनक बदला में
दान दैह किछु ज्योति
दुइए पांति लिखबा लेल आब अछि चिठ्ठी
अप्पन रानी के”
फुलबाबू मैथिलीमें १०० कविता, तीन टा उपन्यास, ३७ टा कहानी, तीन टा एकांकी आ चारि टा आलोचनात्मक निबंध लिखला। दुखद बात इ जे हुनक बृहत साहित्यिक लेखनक बेसी भाग हुनक जीवनकालमें अप्रकाशिते रहल।
श्रद्धेय राजकमल चौधरीकें दिवंगत भेला उपरांत बी॰आई॰टी॰ सिन्दरी कें हुनक मित्र हुनक मैथिली किस्साक प्रथम संग्रह #ललकापागक प्रकाशन करोलैन । तत्पश्चात #निर्मोहीबालमहमर आ #एकअनारएकरोगाहक प्रकाशन भेल । १९८० ई में मैथिली अकादमी सं #कृतिराजकमलक प्रकाशन भेल। १९८३ ई में तारानंद वियोगीक संपादनमें #एकटाचम्पाकली, #एकटा_विषधरक प्रकाशन भेल। हुनक किस्सा एकटा चम्पाकली एकटा विषधरमें मिथिलामें व्याप्त बेमेल पुनर्विवाह पर कसगर प्रहार अछि जाहिमें कहल गेल जे आर्थिक दंश पीड़ित मैथिल समाजमें एक टा माय कोन तरहे अपन फुल सनक बेटीकें ओकर पिताकें उम्रक विधुर पुरुष समक्ष विवाहक लेल प्रस्तुत करैत अछि। हुनक रचना कें सूची अधोलिखित अछि।
#मैथिलीमेंप्रकाशित_पोथी
आन्दोलन (उपन्यास)
आदिकथा (उपन्यास)
पाथर फूल (उपन्यास)
ललका पाग (कहानी संग्रह)
एक अनार एक रोगाह (कहानी संग्रह)
निर्मोही बालम हमर (कहानी संग्रह)
एकटा चम्पाकली एकटा विषधर (कहानी संग्रह)
कृति राजकमलक (कहानी संग्रह)
स्वरगंधा (कहानी संग्रह)
कविता राजकमलक (कहानी संग्रह)
#हिंदीमेंप्रकाशित_पुस्तकें
मछली मरी हुई (उपन्यास)
देहगाथा (उपन्यास)
नदी बहती थी (उपन्यास)
शहर था शहर नहीं था (उपन्यास)
अग्निस्नान (उपन्यास)
बीस रानियों के बाइस्कोप (उपन्यास)
एक अनार एक बीमार (उपन्यास)
ताश के पत्तों का शहर (उपन्यास)
सामुद्रिक और अन्य कहानियाँ (कहानी संग्रह)
मछलीजाल (कहानी संग्रह)
प्रतिनिधि कहानियाँ (कहानी संग्रह)
कंकावती (कविता संग्रह)
मुक्ति प्रसंग (कविता)
इस अकालबेला में (कविता संग्रह)
विचित्रा (कविता संग्रह)
#बंगलामेंप्रकाशित_पुस्तक
चौरंगी (अनुवादित)
साभार :: अरुण कुमार मिश्र जीक फेसबुक वाल सँ


text:
बॉम्बे हाई कोर्टक फैसला के बाद पूर्व मुख्यमंत्री चव्हाण कहलनि कि राज्यपाल केर आदेश पूरा तरहे राजनीति सँ प्रेरित आओर पक्षपातपूर्ण छल। चव्हाण एक बेर पुनः अपना आप क' निर्दोष बतौलनि। आगा ओ कहलनि कि कोर्टक विस्तृत आदेश पढ़लाक बादे ओ एहि मामला पर आगू किछु टिप्पणी करता। अपने क' बता दीकि ई मंजूरी महाराष्ट्र केँ राज्यपाल द्वारा सीबीआई क' 2016 मे देल गेल छल। चव्हाण केँ वकील कोर्ट मे कहने छल कि फरवरी 2016 मे राज्यपाल सी.विद्यासागर राव द्वारा सबूत सभक आधार पर नहि, बल्कि बदलल राजनीतिक माहौल केँ कारण मंजूरी देना छल।
अपने क' बता दी कि चव्हाण पर आदर्श सोसायटी मे अप्पन रिश्तेदार सभकेँ दू फ्लैट देबाक एवज मे सोसायटी केर अतिरिक्त एफएसआई (फ्लोर स्पेस इंडेक्स) देबाक आरोप छल। हुनका पर इयो आरोप छल कि जखन ओ राजस्व मंत्री छलाह, ओ गैरकानूनी रूप सँ गैर सैनिक सभकेँ 40 प्रतिशत बेसी फ्लैट देबाक मंजूरी देना छल। सीबीआई केर एफआईआर मे हुनकर नाम सेहो शामिल छल, मुदा दिसंबर 2013 मे ओहि समय के राज्यपाल के. शंकरनारायण चव्हाण पर मुकदमा चलेबाक मंजूरी देबै सँ मना क' देना रहथिन।
ओनाकि मार्च 2015 मे हाई कोर्ट चव्हाण केर ई मांग मानबा सँ मना क' देना छल कि हुंकार नाम एहि केस सँ निकालल जाए किएक जे राज्यपाल सेहो मंजूरी देबै सँ मना क' देना अछि। ऐहिक बाद सीबीआई एक बेर फेर सँ राज्यपाल सँ संपर्क केलक आओर फरवरी, 2016 मे राज्यपाल चव्हाण पर मुकदमा चलेबाक मंजूरी द' देना छल।


text:
पटना. मैथिलक साहित्यिक सांस्कृतिक संस्था चेतना समिति, पटनाक तत्त्वावधानमे 24 जनवरी, 2013 कें विद्यापति भवनमे जननायक कर्पूरी ठाकुरक जयन्ती मनाओल गेल. एहि अवसर पर कर्पूरीजीक सरलता एवं मातृभाषा मैथिलीक प्रेमक उल्लेख करैत कहल गेल जे मैथिली कें संविधानक आठम अनुसूचीमे सम्मिलित करबाक हेतु सर्वप्रथम हुनकहि मुख्यमंत्रित्व कालमे प्रस्ताव पारित कए भारत सरकार कें पठाओल गेल छल. आरम्भमे समितिक सचिव, विवेकानन्द ठाकुर आगत अतिथिक स्वागत करैत साहित्यिक सांस्कृतिक संस्था द्वारा एक राजनीतिज्ञक जयन्ती मनाओल जएबाक कारण कें स्पष्ट कएल. एहि अवसरपर डा. लेखनाथ मिश्र, डा.वासुकीनाथ झा, बच्चा ठाकुर,योगेन्द्रनारायण मल्लिक, डा. रमानन्दझा ‘रमण’, रामबाबूप्रसाद यादव, प्रेमकान्त झा, रामसेवक राय, रघुवीर मोची, जयनारायण ठाकुर आदि जननायक कर्पूरी ठाकुरक प्रसंग अपन संस्मरण/श्रद्धांजलि निवेदित कएल.
(Report/Photo: रमानन्दझा ‘रमण’)
(Report/Photo: रमानन्दझा ‘रमण’)
Maithili News, Mithila News, Maithili Sahityakaar, Gajal, Kavita, Sampark, Goshthi, Maithili News
Tags: हालचाल


text:
एक सय मन्त्रसँ रुद्राभिषेक। रुद्र-स्नपन। मिथिलाक प्राचीन प्रचलित विधि।
[bws_pdfprint display=’print’]
मैथिल-साम्प्रदायिक शतरुद्रियप्रयोग
मिथिलामे शतरुद्रिय मन्त्रसँ रुद्राभिषेकक प्रचलन रहल अछि। एहि मन्त्रसँ श्रद्धालुलोकनि अपन घर पर बिना कोनो ताम-झाम कएने सुविधासँ रुद्राभिषेक कए सकैत सकैत छथि।
सीतामढ़ीक शिवहर स्टेटक राजा श्रीराजदेवनन्दन सिंह बहादुर मिथिलाक श्रेष्ठ पण्डितसभ केँ अपना ओतए राखि शाक्तप्रमोद नामक ग्रन्थक सम्पादन करओलनि। ई ग्रन्थ मिथिलामे बड़ा प्रचलित भेल। एतए एही ग्रन्थसँ उद्धृत शतरुद्रिय-प्रयोग-पद्धति देल जा रहल अछि।
जँ अपन घर पर एहि पद्धतिसँ रुद्राभिषेक करैत छी पार्थिव शिवलिङ्ग बनाए एहि पर अभिषेक करी। एहि लेल निम्नलिखित सामग्री आवश्यक अछि- अढ़िया, लोटा अथवा तमघैल, शृंगी, एकटा पैघ सराई।
खाली अढ़ियाकेँ सोझाँ राखि ओहिमे जल भरि लोटा राखि लोटा पर एकटा सराई राखी। एहि सराई पर महादेवक स्थापना कए पूजा होएत। ई सराई ततेक पैघ रहबाक चाही जाहिसँ महादेवक चारूकात स्थान रहए। अभिषेक करबासँ पहिने बिल्वपत्रसँ महादेव केँ खूब नीक जकाँ झँपबाक होएत।
प्रदोषकालक कृत्य कए गणपत्यादि पंचदेवता आ विष्णुक पूजा कए कीर्तिमुखक पूजा करी। तखनि बनाओल शिवलिंगकेँ स्थापित कए पहिने आवाहन आदि पंचोपचारें पूजा करी। तकर बाद पुष्पाञ्जलि दए रुद्राभिषेकक संकल्प करी।


text:
नई दिल्ली। भारतीय जनता पार्टी क प्रवक्ता शाहनवाज हुसैन कहलथि अछि जे राहुल गांधी चुनाव मे विकास मुद्दा नहि बनए, ताहि लेल विचारधारा क नाम पर जनता कए भटकेबाक कोशिश कए रहल छथि। हुसैन कहला जे गांधी कए पिछला लोकसभा चुनाव मे सफलता नहि भेटल आ एहि बेर सेहो हुनका कोनो सफलता नहि भेटए जा रहल अछि। दरअसल विचारधारा कए मुद्दा बना ओ जनता कए विकास क मुद्दा स दूर ल जेबाक कोशिश कए रहल छथि। आडवानीक प्रचार लेल स्थानक चयन मे जदयूक हस्तक्षेप पर हुसैन कहला जे एहन कोनो गप नहि अछि, आडवाणी जी ओहि स्थान पर सभा करि रहल छथि जाहि ठामक उम्मीदवार हुनकर सभाक मांग केलक अछि।
भाजपा सांसद सैयद शाहनवाज हुसैन कहला अछि जे बिहारक पांच सालक शासनक बाद भारतीय जनता पार्टी हिन्दू-मुस्लिम एकता क प्रतीक बनि चुकल अछि। एहि पार्टी पर जेतबा हक हिन्दू क अछि ओतबे मुसलमान कए सेहो। यदि एहन नहि रहिते त आइ अमौर स भाजपा प्रत्याशी सबा जफर नहि भ सकैत छलाह आ नहि हमरा सन लोक दिल्ली तक पहुंच सकितेे। ओ कहला जे विपक्षी सिर्फ हौवा ठार क मुसलमान कए भाजपा स डरा रहल छथि। ओ कहला जे कांग्रेस सरकार मे भागलपुर क दंगा भेल छल। मुदा भाजपा हुनका भागलपुर स सांसद उम्मीदवार बनेबा लेल चुनलक। हमरा हिन्दू आ मुसलमान दूनू भाई बराबर समर्थन देलथि। एहन परिस्थिति मे भाजपा कए साम्प्रदायिक पार्टी कहब सर्वथा गलत अछि।


text:
नवका- पुरनका लेख सर्च करु...
जनकपुरधाम मिथिला मध्यमा परिक्रमा शुरू
मिथिला बिहारी आ किशोरीजीक डोला संगही मिथिलाञ्चलमे पन्द्र दिन धैर पैदले घुमलजायबला मध्यमा परिक्रमा आई, 23 फरवरी सं शुरू भ रहल अछि।
नेपाल के धनुषा जिल्लाक कचुरीमे रहल मिथिला बिहारीक मन्दिर सं मिथिला बिहारीक डोला संगही बाजागाजा, साधुसंत आ हजारो श्रद्धालुक संग आई सं शुरू भेल। 15 दिनक धार्मिक परिक्रमा आई पहिल दिन धार्मिक नगरी जनकपुर धामक हनुमान गढी पहुँच ओतही बिश्राम करत।
कचुरी सं शुभारम्भ भ हनुमानगढीमे पहिल दिन विश्राम करैबला मिथिला बिहारीक डोला आ धार्मिक नगरी जनकपुर धामक अग्निकुंड सं निकलल किशोरीजीक डोला दोसर दिन सं नेपाल- भारतक विभिन्न स्थानक 15 दिन धैर पैदल यात्रा करैत अछि।
मिथिला बिहारी आ किशोरीजीक डोला संगहि देश- विदेशक लाखों श्रद्धालु सहभागी संग ई धार्मिक पद यात्रा पहिल दिन हनुमानगढी, दोसर दिन सिमाञ्चल क्षेत्र कलना, तेसर दिन गिरिजास्थान, चारिम दिन नेपालक मटिहानी, पाँचम दिन जलेश्वर, छट्ठम् दिन मडई, सातम दिन ध्रुजकुण्ड, आठम दिन कंचनवन, नवम दिन क्षिरेश्वरनाथ पर्वता, दशम दिन धनुषा धाम, एगारहम दिन सतोखर, बारहम दिन औरही, तेरहम दिन करूणा, चौदहम दिन विसौल आ पन्द्रहम दिन पुन: कलना होईत जनकपुर धाम पहुँचैत अछि। जनकपुर धाम पहुंचला पर प्रात अन्तगृही परिक्रमा क 15 दिनक धार्मिक पदयात्रा मध्यमा परिक्रमा विधिवत रूपमे सम्पन्न होईत अछि ।
मिथिला बिहारी आ किशोरीजीक डोला संगही घुमलजाएबला एहि धार्मिक पद यात्रा स शारीरिक शुद्धि, मानसिक शुद्धि होयत अछि।
- संतोष कर्ण
जनकपुर
सदस्यता लें टिप्पणियाँ भेजें (Atom)


text:
दरभंगा। 09 दिसम्बर। [उमाकांत झा 'बक्शी'] मिथिला मैथिल पर कार्य केनिहार हजारो हजार संगठनन मे मिथिलाक राजनैतिक सशक्तिकरण लेल कार्य करयबला संस्था बहूत कम अछि, तैं मिथिला रीजनीति मे पिछड़ि गेल, सत्ता सँ उपेक्षित अछि, आ अविकसित अछि, आ जाबत मिथिला में मैथिल राजनीतिकरण सशक्त नै होयत ताबत मिथिला राज्य संभव नै अछी, तै मिथिला समागम मंच सिर्फ मिथिला के राजनैतिक सशक्तिकरण लेल प्रतिवद्ध अछि, आम मैथिल संगठन जे कहैत छथि हम राजनीति नहि करैत छी वास्तव मे चिंतन करी तँ एकर लाभ मिथिला के उपेक्षा केनिहार राजनैतिक दल उठा रहल छथि, हम सब कियो एहि दलक कियो ओहि दलक मोहरा बनल छी आ आपस मे एक दोसर के निंदा करैत छी, मिथिला समागम के उद्देश्य मिथिला के मान सम्मान मिथिला के राज्यक दर्जा मे स्थानक लेल एकता आ संघर्ष अछि, आउ हम सब मिलिकय एकरा सशक्त करी जय मिथिला । जय जय मिथिला राज्य ।
एक बेर पुन: स्पष्ट करी मिथिला समागम मे सहभागिताक लेल आमंत्रण कार्ड नहि बनल अछि, कियक की समागम एक टा मंच छै संस्था नई, तैं एही सूचना के आमंत्रण बूझि संगहि अपन कर्तव्य बूझि समागम मे सहभागी बनी ।
मिथिला राज्यक हम सेनानी
सत्ता सँ ताबत करब संग्राम।
जाबत भारत के नक्शा मे
अंकित नहि होएत मिथिला राज्य के नाम।
अपने सब लोकनि सॅ आग्रह जे 10/11 दिसम्बर के मिथिला समागम मे भाग ली ।
स्थान अखिल भारतीय मैथिली साहित्य परिषद परिसर दिघ्घी पश्चिम दरभंगाक रेलबे टीशन सॅ दक्षिण पश्चिम कोन ।लगभग एक किलोमीटर ।
संयोजक,
श्री उदय शंकर जी,
श्री कमलेश जी,
श्री उमाकांत झा 'बक्शी',
मिथिला समागम 10 दिसंबर क सुवह 11 बजे सँ प्ररंभ होयत, आ 11 दिसंवर क संध्या 4 बजे समाप्त होयत।
संपर्क सूत्र,
उदय शंकर जी- 9709633096
कमलेश जी- 9304 696537
प्रेम नारायण जी -9836656695


text:
हाजीपुर, मिथिला मिरर: बृहस्पति दिन नवादा रेलवे स्टेशन पर आयोजित एकटा कार्यक्रममे रेल राज्य मंत्री मनोज सिन्हा द्वारा किउल-गया रेलखण्डक दोहरीकरण तथा तिलैया-किउल रेलखण्डक विधुतीकरण काजक शुभारम्भ कएल गेल। अहि कार्यक्रमकेँ उपरांत मनोज सिन्हा गया स्टेशन पर नवनिर्मित पैदल पुल, विस्तारित प्लेटफार्म संख्या 8 एवं 9 तथा डीलक्स शौचायलकें उद्घाटन केलनि। मंत्री अहिकेँ उपरांत नरहट, खानवा आ शेखपुरा जीपीमे रिमोट द्वारा एनओएफएन सेवा शुभारम्भ केलनि।
अहि अवसर पर सूक्ष्म, लघु एवं मध्यम उद्यम राज्य मंत्री गिरिराज सिंह, सांसद चिराग पासवान, विधायक अरुणा देवी, अनिल सिंह, विजय कुमार सिन्हा, रणधीर कुमार सोनी समेत बहुतरास गणमान्य उपस्थित छलाह।
अहि अवसर पर मंत्री अपन संबोधनमे कहलनि जे, अहि रेलखंडक लाभ त बिहारक लोककेँ भेटबे करत संगहि दिल्ली-हावड़ा-मालदा मार्ग पर यात्रा करए वला यात्रीकेँ सेहो भेटत। ओ कहलनि जे, ई रेलखंड वर्तमानमे ग्रैंडकॉर्ड एवं में लाइन पर यतयातकें दबावकें करएमे सेहो अपन महत्वपूर्ण भूमिका निमाहत।


text:
रामबाबू
पटना । पूर्णियामे नॉर्थ ईस्ट केर सबसँ पैघ मिल्क प्रोसेसिंग प्लांट लाग’ जा रहल अछि। कोसी डेयरी मे 2 लाख लीटर क्षमताक मिल्क प्रोसेसिंग प्लांट लगाबय लेल बिहार स्टेट मिल्क कोऑपरेटिव फेडरेशन द्वारा टेंडर केर प्रक्रियाक बाद कंपनी के’ चयन कS वर्क ऑर्डर सेहो द देल गेल अछि। प्लांट लगाबय लेल पशुपालन विभाग द्वारा 7.5 एकड़ जमीन कोसी डेयरी प्रोजेक्ट के’ देल गेल अछि। प्लांट लगेलाक बाद दूधक पैकेजिंग केर अलावा दुधसँ तैयार प्रोडक्ट मतलब दही, पेड़ा, पनीर आ कलाकंद सेहो बनाओल जाएत।
बेसी क्षमताक प्लांट लगेला सँ दूध उत्पादन बढ़ेबाक दिशामे काज सुदृढ़ होयत। हजारो लोक सभक लेल रोजगार सृजन होयत। एखन पूर्णिया प्रमंडल केर चारि जिला पूर्णिया, कटिहार, अररिया आ किशनगंज गांम सभसँ रोज करीब 30 सँ 40 हजार लीटर दूध कोसी डेयरीमे पहुंच रहल अछि। कोसी डेयरीमे एखन 40 हजार लीटर क्षमताक प्लांट लागल अछि। एतय दूधक प्रोसेसिंग आ पैकिंग कS प्रमंडल केर बाजार सभमे भेजल जा रहल अछि। एतय दही, पेड़ा आ कलाकंद सभक मांग सेहो बढ़ि रहल अछि। तेँ नितदिन 500 सँ हजार किलो दही, 6 सँ 7 हजार पैकेट लस्सी केर अलावा कलाकंद आ पेड़ाक सेहो सए सँ दू सए पैकेट के’ माँग भ’ रहल अछि।
एखन ई बरौनी सँ मंगाओल जा रहल अछि। बेसी क्षमताक प्लांट लगला सँ ई पूर्णियामे सेहो तैयार होमय लागत। कोसी डेयरी प्रोजेक्ट केर असिस्टेंट मैनेजर एमआईएस (मैनेजर इनफॉरमेशन सेंटर) अखिलेश मोहन केर मोताबिक प्लांट लगेबाक लागत करीब 28 करोड़ अबैत अछि। कंपनीकें वर्क आर्डर पहिनहि भेट चुकल अछि। एतय प्लांट लगेबाक काज सेहो जल्दिए शुरू होमय बला अछि।


text:
नई दिल्ली। बिहार क भागलपुर स हवाई कनेक्टिविटी क सुविधा क मांग पुरान अछि आ इ मांग आब एयर इंडिया क प्रबंधन तक पहुंच चुकल अछि। एहन मे राष्ट्रीय एयरलाइन एयर इंडिया भागलपुर सन किछु छोट शहर लेल उडान शुरू करबाक तैयारी करि रहल अछि।
एयर इंडिया गैर व्यस्त समय मे भागलपुर स उडान लेल परियोजना आ संभावना पर गंभीरता स काज शुरू कए देलक अछि। कंपनी क कहब अछि जे ओ भागलपुर सन किछु छोट शहर कए मेट्रो शहर स जोडबा लेल तैयार अछि। एयर इंडिया क एकटा वरिष्ठ अधिकारी कहला जे 10 लाख स बेसी आबादी वाला 42टा शहर कए मेट्रो स कनेक्टिवटी क मांग भ रहल अछि। हम एकर व्यवहार्यता अध्ययन करि रहल छी।
अधिकारी कहला जे हम बिहार क भागलपुर, झारखंड क देवघर, उत्तर प्रदेश क आगरा आओर गोरखपुर जइसन शहर स हवाई सेवा शुरू करबा लेल तैयार छी। कहिया धरि शुरू हेबाक प्रश्न पर ओ कहला जे ओहि ठाम क हवाई पटटीक स्थिति आ इ सेहो देखए पडत जे यात्री सेवा लेल अन्य आवश्यक ढांचा केतबा दिन मे तैयार भ सकैत अछि। एयर इंडिया एहि शहर मे उड़ानक परिचालन टि्वन इंजन टर्बोप्रॉप एटीआर या कनाडियन रीजनल जेट विमान क जरिये करबाक विचार केने अछि।


text:
दरभंगा आ रक्सौल क बीच ट्रेनक परिचालय मार्च स, भेटत दूटा अतिरिक्त ट्रेन
एहि साल शुरू होएत दोनार मे उत्तर बिहार सबस पैघ आरओभी क निर्माण
दरभंगा । भारत आ नेपालक बीच रेल संबंध कए मजबूत करबा लेल कैल जा रहल रेल पटरीक आमान परिवर्तनक काज अगिला वित्त वर्ष मे पूरा क लैल जाएत। पूर्व मध्य रेल महाप्रबंधक मधुरेश कुमार कहला अछि जे भारत और नेपालक बीच जयनगर स वर्दीवास क बीच भ रहल रेललाइनक निर्माण एहि साल पूरा क लेल जाएत। वार्षिक निरीक्षण क क्रम मे दरभंगा जंकशन पहुंचल श्री कुमार पत्रकार सब स गपशप करैत कहला जे फरवरी मे रक्सौल रेलखंड क आमान परिवर्तन क काज पूरा क लेल जाएत। उम्मीद अछि जे मार्च तक ट्रेन क आवागमन आरंभ भ जाएत। ओ कहला जे एहि रेलखंड पर ट्रेनक परिचालन शुरू भेला पर दरभंगा स चारिटा अतिरिक्त एक्सप्रेस क आवागमन आरंभ भ जाएत। संगहि तीनटा सवारी गाड़ीक सेहो शुरूआत होएत। एहि स दरभंगा क लोक कए काफी सुविधा भेटत। मालूम हो जे रेल बजट मे एहि रेलखंड लेल ट्रेनक घोषणा भ चुकल अछि। पहिल दरभंगा-अजमेरशरीफ आ दोसर रक्सौल-हावड़ा। एहि दूनू ट्रेनक परिचालन आमान परिवर्तन क कारण दू साल स अटका अछि। कर्मभूमि आ हैदराबाद एक्सप्रेस सेहो दरभंगा स रक्सौल तक जाएत। जीएम कहला जे एक –एक क ट्रेनक परिचालन शुरू कैल जाएत। श्री कुमार कहला जे ओ दरभंगा मे जाम क समस्या कए निराकरण लेल चिंतित छथि। ओ कहला जे उत्तर बिहारक सबस पैघ आरओभी क निर्माण दरभंगा मे प्रस्तावित अछि आ एहि साल तक दोनार मे एकर निर्माण शुरू भ जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
खजिन चिड़ैयाँ
खजिन चिड़ैयाँ या खञ्जन चिड़ै (अङ्ग्रेजी: White Wagtail) मोटेसिलिडे परिवारक एक छोट पासरिन चिड़ै छी। ई प्रवासी चिड़ैसभ अप्पन आँखिक लेल समुचा भारतीय उपमहाद्विपमे लोकप्रिय अछि। ई चिड़ैसभ रुसक साइबेरिया क्षेत्रसँ भारत, नेपाल आ बङ्गलादेशमे वर्षा ऋतुमे आबि शरद ऋतुधरि रहैत अछि मुदा गर्मी मौसम आबिते ई चिड़ैसभ ठण्डा स्थानक खोजीमे एहि ठामसँ चलि जाइत अछि। खजिन चिड़ैयाँक रङ्ग चितकाबर होइत अछि आ आकार बगरा सनि होइत अछि।
गुण[सम्पादन करी]
खजिन चिड़ैयाँ जमीन पर दौड़ि कऽ नहि चलैत अछि बल्कि फुदकि फुदकि कऽ चलैत अछि। ई चिड़ैसभ बैसल बैसल अप्पन नाङ्गरिकेँ हरदम उपर नीचा डोलबैत रहैत अछि।
वितरण[सम्पादन करी]
सन्दर्भ सामग्रीसभ[सम्पादन करी]
- ↑ BirdLife International (२०१९), "Motacilla alba", IUCN Red List of Threatened Species, 2019.3 2019: e.T२२७१८३४८A१३७४१७८९३, अन्तिम पहुँच १४ दिसम्बर २०१९।


text: पटना। पहिल बेर बिहार मानवाधिकार आयोग सौ स बेसी पुलिसकर्मी आ अधिकारी कए मानवाधिकार क जानकारी लेल शिक्षित करत। आयोग क चेयरमैन जस्टिस एसएन झा कहलथि जे 29 जनवरी स पुलिसकर्मी आ अधिकारी कए मानवाधिकार क जानकारी दिए लेल शिक्षित कराउल जाएत। स्पेशल मीटिंग क दौरान पुलिसकर्मी आ अधिकारी कए एक बारे मे जानकारी देल जाएत। पहिल फेज मे पुलिस आ अधिकारी कए पढ़ाउल जाएत। आयोग पटना क कमिश्नर, पुलिस महानिरीक्षक, जिलाधिकारी, वरिष्ठ अधीक्षक आ पुलिस अधीक्षक कए जानकारी देत। ओकरा बाद आयोग दोसर जिलाक पुलिसकर्मी आ अधिकारी कए जानकारी उपलब्ध कराउत। झा कहलथि जे आयोग क मुख्य लक्ष्य अछि जे पुलिस कए मानवाधिकार क प्रति जागरूक आ संवेदनशील बनबाक अछि।


text:
विशिष्ट व्यक्तित्व व हुनक कथन
हरिहर क्षेत्र सोनपुर मेला – २०१५ मे काल्हि १२ दिसम्बर – २०१५ केर संध्या मैथिली एवं भोजपुरीक महान गायिका ‘शारदा सिन्हा’ केर नाम रहल।
श्रीमती सिन्हा कहैत छथि, “सारणक श्रोता लोकनि मोन मोहि लेलनि। एतेक धैर्य आर सूधिबुधि बिसैरकय सुनैत लोक सबकेँ देखि गेबा मे अत्यंत आनंदक अनुभूति भेल। भोजपुरी सच्चे मे बहुत प्यार देलक अछि। मैथिली अगर हमर माय अछि तऽ भोजपुरी हमर मौसी अछि। धन्यवाद सोनपुर! जिला प्रशासन केँ विशेष धन्यवाद जे कार्यक्रम केर गरिमा केँ निरंतर दीप्तमान रखने रहला।”
मिथिलाक सुपौल जिला मे जन्म लेलनि संगीत सम्राज्ञी १९८० ई. सँ निरन्तर लोकगीत गायन कय रहली अछि। मैथिली, भोजपुरी आर मगही भाषा मे हिनक गीतक लोकप्रियता जन-जन केर मनक गुनगुनाहट मे बसैत अछि। मिथिला मे तऽ एहेन कोनो दिन नहि, एहेन कोनो समय नहि आर एहेन कोनो अवसर नहि जाहि ठाम हिनक मधुर स्वर मे गान होइत लाउडस्पीकर पर नहि सुनाय पड़त। ओ चाहे भोरुकबा प्राती गेबाक बेर हो, वा हो भगवद्भजन केर भोरुक समय, या हो चढैत जवानी दुपहरियाक बेर या संध्या या सुतली राइत – हरेक समय हिनकर स्वर मे गायन लोक केँ मन-लोभावन लगैत रहैत अछि।
विदित हो जे संगीतक दुनियामे हिनकर विशेष योगदानकेँ भारत सरकार कद्र करैत हिनका ‘पद्मश्री’ सँ सेहो सम्मानित केने अछि। हम सब बड़भागी भेलहुँ जे हिनक समकालीन होइत हिनकर दर्शन आ श्रवण कय पेलहुँ। ईश्वर हिनका दीर्घायू बनबय जाहि सँ ई अहिना मिथिला सहित समस्त भारतक नाम रौशन करैत रहती। जय मिथिला – जय जय मिथिला!!


text:
पुरी रथयात्रा पर विशेष प्रस्तुति
– विकास झा, भुवनेश्वर, उड़ीसा (मैथिली जिन्दाबाद!!)
अपन देशक प्रमुख पर्व यथा होली, दीवाली, दशहरा, रक्षा बंधन, ईद, क्रिसमस, वैशाखी आदि में पुरीक रथयात्रा सेहो अपन एक विशेष स्थान रखैत अछि। रथयात्रा एकटा एहन पर्व थिक जाहि में भगवान जगन्नाथ जनसमुहक मध्य अबैत छथि आ ओकर सुख दुःख में सहभागी बनैत छथि।”सब मनिसा मोर परजा” (सब मनुष्य हमर प्रजा अछि), इ हुनक उद्गार अछि ! भगवान जगन्नाथ पुरुषोत्तम छथि जिनका में श्रीराम, श्रीकृष्ण, बुद्ध, महायान के शून्य आ अद्वैतक ब्रह्म समाहित छनि।
रथयात्रा में पारम्परिक सद्भाव, सांस्कृतिक एकता आ धार्मिक सहिष्णुताक अद्भूत समन्वय देखबा में सोझा अबैत अछि। अहि यात्राक आरम्भ राजा इंद्रद्युम्न द्वारा भेल से मान्यता अछि। ओना अनेको कथानक यात्राक सन्दर्भ में प्रचलित अछि मुदा ताहि में माता सुभद्रा के द्वारिका भ्रमणक इच्छा पूर्ण करबाक उद्देश्य सौं श्रीकृष्ण आ बलराम अलग रथ पर बैस हुनका भ्रमण करोलनि से विशेष प्रासंगिक मानल जाएत अछि।
नगर भ्रमणक अहि स्मृति में इ रथयात्रा पुरी में सब साल मनाउल जायत अछि। उत्कल प्रदेशक सबसौं पैघ इ पर्व सम्पूर्ण भारतवर्ष केर लगभग सब नगर में श्रद्धा और प्रेमक संग मनौल जायत अछि। रथयात्राके अहि महोत्सव में जे सांस्कृतिक आ पौराणिक दृश्य अभरैत अछि से प्राय: सम्पूर्ण देशवासी केर सौहार्द्र, भाई-चारा आ एकता के परिलक्षित करैत अछि। जाहि श्रद्धा और भक्तिक संग पुरी के मंदिर में सब लोक संगे बैस एके संग श्री जगन्नाथ जी केर महाप्रसाद ग्रहण करैत छथि ताहि सौं वसुधैव कुटुंबकम केर महत्व स्वत: परिलक्षित होयत अछि।
10 दिन धरि मनौल जाय वाला अहि महापर्वक आरम्भ प्रत्येक वर्ष आषाढ़ शुक्ल द्वितीयाक दिन होयत अछि। इ यात्रा मुख्य मंदिर सौं आरम्भ भऽ 2 किलोमीटरक दुरी पर अवस्थित गुंडिचा मंदिर पर समाप्त भ जायत अछि। अहि ठाम भगवान जगन्नाथ सात दिन धरि विश्राम करैत छथि आ आषाढ़ शुक्ल दशमी केँ पुनः घूरती यात्रा होयत अछि जे पुनः मुख्य मंदिर पहुँचैत अछि। अहि यात्रा केँ बहुड़ा यात्रा केर नाम सौं जानल जायत अछि। यात्राक संपूर्ण दूरी रथ केँ रस्सी सौं खींचैत पूरा कायल जायत अछि जाहि में देश विदेशक लाखों भक्त सम्मलित होयत छथि।
अहि यात्राक विशेष धार्मिक मान्यता अछि जे अहि रथयात्रा के मात्र रथ के शिखर दर्शन केला सौं लोक जन्म-मरण के बंधन सँ मुक्त भ जायत अछि। स्कन्दपुराण में अहि साक्षक वर्णन अछि जे आषाढ़ मास में पुरी तीर्थ में स्नान केला सौं सब तीर्थक दर्शन करवाक पूण्य प्राप्त भ जायत अछि।
भगवान जगन्नाथ, बलभद्र व सुभद्रा- तीनू केर रथ नारियलक लकड़ी सौं बनाउल जायत अछि आ ताहि पर विराजमान मूर्ति केर निर्माण नीमक लकड़ी सौं कायल जायत अछि। भगवान् जगन्नाथ केर रथक रंग लाल आ पियर रहैत अछि आ अहि रथक आकार अन्य रथ सौं पैघ होयत अछि। इ रथ अहि यात्रा में बलभद्र आ सुभद्राक रथ केर पाछु रहैत अछि।
भगवान जगन्नाथक अहि रथ केर अनेक नाम कहल जायत अछि यथा गरुड़ध्वज, कपिध्वज, नंदीघोष आदि। एहि रथ केर घोराक नाम शंख, बलाहक, श्वेत एवं हरिदाश्व कहल जाइत अछि जकर रंग श्वेत रहैत अछि। अहि रथक सारथि केर नाम दारुक होयत अछि आ अहि रथ केर रक्षक भगवान विष्णु केर वाहन पक्षीराज गरुड़ छथि। रथ केर ध्वजा यानि झंडा केँ त्रिलोक्यवाहिनी कहल जायत अछि। रथ केर जाहि रस्सा सौं घींचल जायत अछि ओकरा शंखचूड़ कहल जायत अछि। अहि में 16 टा पहिया रहैत अछि आ एकर ऊंचाई साढ़े 13 मीटर रहैत अछि जाहि में तक़रीबन 1100 मीटर कपड़ा रथ केर झापनक रूप में प्रयोग कायल जायत अछि।
बलरामजी केर रथक नाम तालध्वज अछि आ रथ केर रक्षक वासुदेव और सारथी मताली होइत छथि। रथ केर ध्वज केँ उनानी कहल जायत अछि आ त्रिब्रा, घोरा, दीर्घशर्मा व स्वर्णनावा एकर अश्व अछि। इ 13.2 मीटर ऊँच आ अहि में 14 टा पहिया रहैत अछि। सुभद्राक रथ केर नाम देवदलन अछि आ अहि रथ केर रक्षक जयदुर्गा व सारथी अर्जुन होयत छथि। अहि रथ केर ध्वज केँ नदंबिक कहल जायत अछि। रोचिक, मोचिक, जिता व अपराजिता एकर अश्व केर नाम थीक। एकरा खींचयवाली रस्सी केँ स्वर्णचुड़ा कहल जाइत अछि।
कथा पुराणक धार्मिक मान्यताक अनुसार अहि यात्रा में मानवक देह रथ आ अहि रथक सारथि भगवान् केँ कहल गेल छनि जे शरीर केँ भगसागर सौं पार करबाक लेल अहि रथ पर निवास करैत छथि। रथ यात्राक समय में भगवान् श्री मंदिर सौं बहराइत छथि आ हिनक स्वरुप केर दर्शन जनसमुदाय करैत अछि। अहि वर्षक रथ यात्रा अपना रुपे विशेष महत्व रखैत अछि किएक त प्रत्येक 19 वर्षक बाद नव प्रतिमाक निर्माण नीमक लकड़ी सौं बिना कोनो धातुक प्रयोग केने होयत अछि जेकरा ‘नवकलेबरक’ नाम सौं जानल जायत अछि।


text:
कथा
– प्रवीण नारायण चौधरी
भैंसुर केर घोघ, भाभौक योग!!
राम कुमार भैयाक आइ गाम सँ दिल्ली अयला १५ दिन सँ बेसी भऽ गेल छलन्हि। श्याम कुमार हुनक छोट भाइ दिल्लिये मे रहैत छल। ओतहि छोट-छिन काज पकड़ि लेने छल। बाबुक मरलाक बाद श्याम कुमार केँ गाम छोड़य पड़ि गेल छलैक। बाबुक अमलियत मे ५-१० कट्ठा भरनावला जमीन सेहो रहिते टा छलैक। बँटाइ सेहो गोटेक बिग्घा करैत छला हूलन मंडल। परिवार बड प्रसन्न रहैत छल। सब हटिया अबेर सांझ खिन धरि कसरर वालीक कचरी आ आलू चप सेहो खूब बिकाइत छलैक। हाटक दिन हुलन सेहो नियम सँ घरवालीकेँ सहयोग लेल कचरिये दोकान पर समय दैत छलाह। दुनू बेक्कति परिवार केँ सब दिन सब तरहक खुशी देबा मे कमी नहि रखैत छलाह। लेकिन अचानक कोन पपियाहा रोग हुलन मंडल केर प्राण पखेड़ू उड़ा देलकैक आ दुनू भाइ ताहि समय धरि स्कूलो नहि पास केने छल से बापक मरलाक बाद बेलल्ला बनि गेल छल। माय सेहो बापक गेलाक बाद बेसीकाल गंभीर आ चुप्प रहबाक बीमारी सँ ग्रस्त भऽ गेल छल, जखन-तखन दुनू बेटाक मुँह देखय आ कि हाक्रोश पारि ओकर बापकेँ याद करैत अहुँरिया काटि-काटि कानय लागैत छल। केकरो जमीन भरना रखनिहार हुलनक परिवार बड कमजोर भऽ गेलैक। खेती-पाती करय योग्य ई दुनू भाइ नहि छलैक जे सम्हारि लितय… तथापि मायकेँ बोल-भरोस दैत बड़का यानि राम कुमार खूब मेहनति करैत छोटका केँ पढेबाक वचन देलकैक। सबटा भरनावला खेत सब धीरे-धीरे मुदा छूटि गेलैक आ बँटाइवला सब सेहो धियापुताक भरोसे कि उपजा होयत से सोचि खेत आपस लऽ लेलकैक। जेना-तेना बापेक जमा केलहा पूँजी पर राम कुमार अपन छोटका श्याम कुमार केँ खूब पढेबाक सपना देखय। खेतो नहि बचि गेलैक तऽ आनक खेत पर हर जोतबा सँ लैत आन-आन बोनि-मजदूरी करय आ माय संग हाट पर कचरी बेचबाक कार्य सेहो करय। श्याम कुमार आब दिल्ली मे रहैत छल, ओतहि एकटा गार्मेन्ट मे क्वालिटी चेकर केर कार्य करैत छल।
हाले श्याम कुमार अपना पसिनक एकटा कनियां सँ दिल्लिये मे बियाह-दान ठीक कय माय आ भाय केँ ओतहि बजाकय कमे-समे खर्च मे बियाह कय लेलक। दिल्लीक सासूर सँ वर-विदाई सेहो कोनो खास नहि भेटलैक, कारण छलैक जे परदेश मे लोक कोना गुजर-वसर करैत अछि आ कोना बेटीक बियाह ई दु:ख तिनू माय-पुत केँ बुझल छलैक आ एको बेर अपन कुटुम्ब लग मुहो नहि अलगेने छल। गरीबीक दु:सह दिन देखने ई परिवार बस कनियां पढल-लिखल छथि से सोचि कुटुम्ब केँ नहि कोनो माँग केलक, नहिये कोनो बेसी खर्च करबाक आग्रह केलक, बस संछिप्त विवाह कय कनियां केँ घर आनि लेलक। राम कुमारक बियाह मे सेहो किछु एहने तरहक त्याग सँ घर मे पुतोहु अनने छल ओकर माय। श्याम कुमारक बियाह दिल्ली मे हेतैक ताहि मे अयबा-जयबा मे बड खर्च भऽ जेतैक से सोचिकय राम कुमार अपन कनियों केँ दिल्ली नहि अनने छल। करीब १५ दिन धरि मायक संग भायक बियाह आ द्विरागमन उपरान्त भाभौ केर व्यवहारिकता आदि देखि गाम आ शहर मे अन्तर होइत छैक तेहने-तेहने बात सब सोचैत गुमशुम एतेक समय बितौने छल राम कुमार।
मायक आदेश भेलैक जे “बौआ, आर जे होइ, चले गाम आ गामक देवी-देवता आ बड़-बुजुर्ग सब सँ आशीर्वाद लऽ के फेर नोकरी पर आबि जइहें।” श्याम कुमार सेहो सहर्ष एहि बात केँ मानि गेल। अपन कनियां केँ सेहो बियाहक बाद जे लोक हनिमून मनबैत छैक तेहने तरहक आनन्द लेल गामे जायब ठीक होयत से बुझा कय तैयार कय लेलक। राम कुमार माय केँ परोछ मे बजाकय कहलकैक, “देख माय! एतय ई दिल्लीवाली कोना रहैत छथिन से बात अलग भेलैक। मुदा गाम मे एना… नहि माय… नहि! कने तोंहीं बुझा दहीन। कनियों केँ आ बौआ केँ सेहो।” माय मुस्कियाइत कहलकैक, “जाय न दहीन! शहरक कनियां थिकैक। लाज-धाख कम होइत छैक। ई सब कहियो गाम मे नहि रहलैक तांइ नहि बुझैत छैक। हम बुझा देबैक।” राम कुमार चैनक साँस लेलक।
श्याम कुमार कोनो संगी सँ किछु पाइ पैंच-तैंच कय गाम आपसी लेल टिकटक जोगार लगा लेलक। गाम मे जायत तऽ समाज केँ सेहो बियाहक भोज खुआबऽ पड़तैक। बाबुक दोस-महिम आरो बेसी छैक। सौजनियो करत तऽ पाँच मोंन चाउर रान्हय पड़तैक। एक्के गो तरकारी बनतैक, मुदा दही-चीनी तऽ चाहबे करी। सबटा फिरिस्त तिनू माय-बापुत मिलिकय बना लेलक। अपना हाथ पर पाइ कमे छलैक। बियाहो मे कनियां लेल कपड़ा-गहना मे अपने खर्च केने छल। तैँ नियारलक जे चल गाम मे सुइद पर किछु पाइ उठाकय ई अनिवार्य व्यवहार पूरा कय लेब। राम कुमार कहलकैक जे “कनियां केँ बुझा दहुन जे गाम मे एना उदाम नहि रहती, लाज-प्रथा बड पैघ बात होइत छैक। हिनका चलते हमरे उनटा लाज होइत अछि। भैर दिन गमछा ओढने रहैत छी। नहि जानि केहेन जमाना आबि गेलैक।” श्याम कुमार हँसैत भैयाक सीधापन केँ जबाब देलकैक, “जाय न दहक! तहूँ कतेक ई सब सोचैत छहक। आब जमाना से छैक। गामो मे बड़का-बड़काक पुतोहु सब केँ नहि देखैत छहक, कोना मेक्सी पहिरने दरबज्जा पर घूमैत रहैत छैक।” राम कुमार कहलकैक, “गोली मारे एहन बड़का लोक केँ! हम से सब नहि जनैत छी। हम हुलन मंडल सन जोगीक बेटा छी। माय हमर भैर जिनगी त्याग-तपस्या केलक। अपना घर मे ई बड़का-फरका के नकल नहि होउक।” श्याम कुमार हँसैत कहलकैक जे “ठीक छैक! हम बुलोरानी केँ बुझा देबैन। तों चिन्ता नहि करह। गमछा लऽ कय तोरा मुह नहि झाँपय पड़तह।” माय दुनु भांइ केँ लाज आ पारिवारिक संस्कारक बात प्रति संवेदनशील देखि अपन मन मे संतोष केलक जे बेटा सब भगवान् राम-लक्ष्मण सनक देलनि, नहि जानि आब पुतोहु सब कोना निभेती।
आब श्याम कुमार कनियां केँ कोना बुझेलक से नहि जानि, जखन सब कियो ट्रेन मे बैसय लेल गेल, ओतय लोकल डिब्बा मे लोकक ठेलम-ठेल वला अवस्था आ ओतहु कनियां द्वारा भड़काउ कपड़ा पहिरब देखि राम कुमार तामशे पित्त छल। माय तऽ गाय छलीह। हुनका लेल धैन सन। राम कुमार फेर सँ अपन गमछा निकालि अपने मुह झाँपि लेलक। न देखब, न बिगड़ब, सोचिकय भैंसुर केर मर्यादा अनुरूप भाभौ सँ पर्दा करबाक लेल अपने मुँह झाँपि लेलक। एक-दू टा स्टेशन निकललाक बाद लोकलज्जा आ पुरुषक व्यवहार, एहि द्वंद्व मे फँसल राम कुमार आइ नव जमाना मे नारीक स्थान पुरुषक लाज सँ मानवीय व्यवहार केँ निर्वाह करबाक मर्यादा निभा रहल अछि से सोचि रहल छल। ओकर दिल्लीवाली भाभौ पर एहि सब बातक कोनो प्रभाव नहि पड़ि रहल छलैक। ओ उनटे अपन पति सँ पूछय जे, “भैया को क्या हुआ? ये यूँ अपने चेहरे को क्यूँ ढँककर बैठे हुए हैं?” श्याम केँ हँसी लगैक, माय सेहो हँसैक, मुदा राम कुमार धीरे सँ जबाब देलकैक, “नहि-नहि! कनेक मोन घूमय लगलैन। तही द्वारा आँखि झँपने छी।” ओ मोने-मन सोचलक जे अपने इज्जत बचाउ तही मे कल्याण अछि। आधुनिकताक दौड़ मे पुरुखे यदि घोघ तानय तऽ कोन हर्ज छैक!
(गाम गेलाक बाद कि सब भेलैक, से बाद मे).
हरि: हर:!!


text:
विशेष रिपोर्ट
– प्रवीण नारायण चौधरी
स्वदेश मे अपन पहिचानक महत्ता जल्दी लोक केँ ज्ञात नहि भऽ पबैत छैक, परञ्च परदेश मे प्रवास पर सतति अपन मूल केर स्मरण होइत रहैत छैक आ सजग लोक एहि स्मृति केँ आरो ठोस रूप देबाक लेल संस्थागत प्रयास करैत अछि। अपन निज पहिचान संग जुड़ल हरेक अस्मिता केँ उच्च स्थान पर विराजमान् रखैत अछि। निज देशक लोक केँ ताकि-ताकि कय एकर सदस्य बनबैत स्वाभिमानक रक्षा लेल निरंतर प्रयास करैत रहैत अछि।
बेलायतक राजधानी लंदन मे सेहो मैथिल लोकनि अपन मूल संस्कृति, भाषा आ पहिचानक रक्षा लेल एकटा गंभीर प्रयास केने छथि। ‘मिथिला कल्चरल सोसाइटी’ नाम सँ संस्थाक स्थापना कैल गेल अछि।
मिथिला कल्चरल सोसाइटी केर स्थापना मैथिली संस्कृति आ परंपरा केँ युनाइटेड किंगडम मे प्रोत्साहन दैत ब्रिटिश मैथिल आ खासकय युवा सबकेँ अपन संस्कार आ मूल्य सँ जोड़िकय रखबाक लेल कैल गेल अछि।
मिथिला संस्कृति केर संरक्षण, ब्रिटिश मैथिल युवा केँ प्रेरणा आ प्रोत्साहन दैत अपन संस्कृति आ मूल्य सँ जोड़ब, मिथिलाक विशिष्टताक रक्षा करबाक संग ओकरा युवा पीढी मे स्थानान्तरण करब, मिथिला संस्कृति, चित्रकला, रीति-रिवाज, लिपि, पावैन-तिहार आ गीत-संगीत प्रति जनचेतनाक प्रसार करब, मैथिली भाषा केँ एक पीढी सँ दोसर पीढी धरि विस्तार देब, लेखन-पठन-वाचन आदि केँ बढाबा देब, गैर-आवासीय आ आवासीय मैथिल केँ एक मंच पर आनि वैचारिक आदान-प्रदान करब – यैह मूल उद्देश्य संग स्थापित ‘मिथिला कल्चरल सोसाइटी’ प्रत्येक वर्ष अपन वार्षिकोत्सव मनबैत आबि रहल अछि।
वर्तमान समय, हालहि मई २०१५ मे चुनल गेला कार्यकारिणी सदस्य केर सूची निम्न अछि। मैथिल केर यैह जागरुकता एक न एक दिन मिथिला केँ फेर सँ भूगोल मे स्थापित करबाक संकेत करैत अछि।
Dr. Rajiv Ranjan Das
.
Dr. Arun Kumar Jha
.
Dr. Vibhash Mishra
.
Mr. Rajendra Choudhary
.
Alok Jha
.
Dr. Ram Bhadra Jha
.
Ajit jha
.
Rahul Thakur
.